url: =ZAM Thupuak :: 24 Nov 19 (Malaysia gambeel te nasep theihding khentatding) :: ZOMI DAILY\nposted on 23 November 2019 at 7:25 pm Lomkholna: Malaysia, News, Refugee, ZAM, Zomi\nMalaysia ah gambeel aom te nasep theihding vai khentatna omding\nMalaysia gam Human Resources Minister M. Kulasegaran in Dewan Rayak Parliament khawmpi ah Malaysia gam sung a om gambeel mite nasep theih nading phalna piak ding leh piak loh ding tawh kisai in a nunung pen December kha sungin khentatna nei dingin ka lem en uh hi ci-in gen khia hi. Aman a genna ah “Kumpi in hih vai tawh kisai in thu paizia pawl khat te a nem zaw deuh in khiam ding ahi zongin bang ci ciangin khiam in bangci policy tawh kalsuan ding” cih pen siangtak in kigen thei nailo hi ci hi.\nHih vai tawh kisai in December 10-15 kikal sungin khentatna kician mahmah khat nei dingin ka um uh a, tua khen tatna a om khit ciangin nasep zia ding tawh kisai in committee tuamtuam in aman langin na hong sem to pah ding hi ci-in gen na nei hi.\nGambeel mitampi tak pen mehtehmehgah ciin na lote (Plantations) le mun tuamtuam ah sem khin uh a, hite kumpi in phalna tak tawh sepsak ding vai tawh kisai in MP Ahmad Tarmizi Sulaiman (PAS-Silk) in Parliament ah dotna nei hi.\nMr. M. Kulasegaran in “gambeel mite nasep theih ding phalna piak ding pen nidang Opposition Party tawh ka om lai pek pan in ka thukim/hoih ka sak sa ahi hi” ci hi.\nHih gambeel mite pen I gamsung ah a om lam i theih sa hi a, na a sep uh zong I theihsa ahi hi. Tua hi a, gamdang pan in nasem ding mi I sap behbeh sangin hih gambeel te phalna pia in nasep sak ding hi ci-in Department tuamtuam tawh kikum khin uh a, khentatna piak ding bek a kingak lai hi ci hi.\nHih gambeel I cih te pen UNHCR zum pan in Gambeel ahih na card a kipia sa hi a, amau te nasem in a pai na pan in thunei te in man zelzel in hamsatna tampi ngah uh hi. Tua bek loin phalna tawh nasem hilo ahih manin a mau a huh a kem ding nasem te tawh kisai thukhun te (Labour Laws) te in amau kembit thei lo uh a hamsatna tampi tuak uh hi. Amau te phalna tawh nasem sak hi leng hih Labour Laws te in amau hamsatna te tampi tak huh zo tuam ding hi ci-in gen beh na nei lai hi.\nMalaysia gam sungah gammi te leh phalna tawh nasem te adingin in Labour Laws te in panpih in huh hi mah leh gambeel mite adingin tua dan om lo ahih manin amau te in a ngah ding kilawm hamphatna te ngahlo in khasum a tawm pen tawh nasem kha uh hi ci-in gen beh na nei hi.\nTukum June kha ciangciang UNHCR ah Gambeel in ciamtehna a ngah sa pen mimal in 170,000 val hi a, tua te sung pan a tam zaw pen nasem thei ding mi (Kum 18-59) pasal thahat lai vive hi zaw hi. Tua hi a mau te phalna tawh nasem in tax zong kumpi tungah a pia zo ding te ahi uh hi.\nMalaysia gam in 1951 Refugee Convention ahih kei leh 1967 Protocol ah letmat thu lo uh ahih manin hih gambeel mite tawh kisai in bangci vaipuak la ding cih kician takin a neih loh manin Immigration te in gambeel mite pen khat veivei ciangin Migrants (Nasep om na ah kikhin kawikawi nasem mite) ci-in man zelzel uh hi.\nA beisa in a kibawl 14 veina gambup kiteelpina ah kumpi hong ngah Pakatan Party te in 1951 International Convention on Refugee ah letmat thu ding hi ung cih kamciam a piakna tawh kizui in gambeel mite huh in panpih dingi kilam en hi. Ref : The Star Online “Govt to decide on allowing Refugees to work in Dec”\nZSM KUM 10 CIN FUTSAL NUAMTAK KIZO THEI\nZSM kum 10 cin le Pham -sate phawkna Futsal Cup pen 17 November 2019 ni in Pan Sport Center-Petali -ng Jaya ah nuamtak in kizo thei hi. Hih hun sung team 29 kihelna sung pan in\nChampion -Phaitu FC\nFirst Runner Up -Ngalzang FC\nSecond Runner Up -MBF FC in hong ngah uh a, mimal pahtawi na pen\nTop Scorer – Daniel Khai (Goal 22) (MBF FC)\nBest Player – Thangno (Phaitu FC)\nBest Goalkeeper – Mang Aa (Phaitu FC) in hong ngah uh hi.\nRSC PAN MIPAWL KHAT KISAM KIK\nRSC, DHS le Medical Checkup mansa pawl khat December 2, 2019 ni pan kipan in RSC zum pan in ki\nkupnop om cih tawh kisam kik hi. Hih kisap kikna vai ah bang mah lung himawh luat ding omlo a, hong sap ni-in vapai in kimuh ding hoih pen hi. I mailam kalsuan zia ding tawh kisai RSC thunei te tawh kiho limna nei ding ahih manin paihamtang zaw leng hoih zaw hi.\nKumsim I neih ngei mah bangin Zomi Nam Ni muakna in I ngeih ZOMI CUP zong nasia tak mah in kibawl ding hi. Hih Zomi Cup tawh kisai in a sawt loin a thu a cingin hong suak sak kik ding hi ung. Zomi Cup pen a ngeina mah bangin tukpeng kidemna hi ding hi.\nA diakdiak in Immigration te leh CID te uniform silh loin vakvak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktoh na ah kiim leh pam zong hoih takin I et theih ding hong thupi mahmah hi. I omna veng kim veng pam ah zong gam tat zia om zia te hoih tak kidawm ciat ni. Mite mitdong ding leh midangte a nawngkaisak lo dingin kidawm ciat ni. Kimat kihen bek hiloin migilo zong tam ahih manin I kim I pam om zia hoih tak tel pha in gamta ciat ni.\nKawlgam pan in hong zin Evangelical Baptist Church, Tamu ah Pasian nasem Rev. Dr. Nang Za Thawn in Malaysia hong zin sungin Zomite a it aveina tawh ki zui in ZAM zum ah hong hawh in thapiakna leh thunget sak na hong nei ahihmanin ki lungdam mahmah hi. Topa’n siapa na sepna leh ama ban te ah hong zang semsem lai tahen.\nMantuong beh Pa Lien Khan Thang le Nu Mang Nuom Neel te tapa Paul Mang Lien Kap in HKL zatopi pan in damlohna hang tawh 19 November 2019 ni-in hong nusia a, 22 Novem -ber 2019 ni-in Lutheran Garden han ah kivui hi. ZSM member khat ahihna tawh kizui-in ZAM/ZSM pan in a innkuan pihte tawh kibang in dah pihna I pulak khia hi. A dah akap khem peuh Topa’n a lamdangin hong hehnem tahen.\n1. Khen Suan Khual (Dimzang) University Hospital ah\n2. Man Kawi Neem (Suangzang) HKL zato ah\n3. Niang Sian Nem (Tuilangh) ACTS sikhan ah\n4. Thang Sian Muan (Tamu) Klinik ah kibuai pih\nZato lam tawh kisai-in vai khat peuh na neih leh ZAM zum ah hong ko in. Contact: Sia Mungpi 018 3122 957\n1. Kap Sian Khai (Tauleng) Thukhen zum ah ki buaipih\n2. Dal Deih Lian (Tedim) PJ Lockup pan hong suakta thei.\n3. Khai Sian Tung (Laaitui) Kajang thong ah kimuh pih\n4. Za Lian Sang (Ngalbual) Palik te in hong mat sak in a omna kikan san laitak\n5. Pau Sian Sing Sg. Besi palik zum pan kila khia thei\n6. Mung Sian Thawn Sg. Besi palik zum pan kila khia thei.\n7. Cin Khua Thawn 21 November 2019 Bangsar ah Oparsi tawh kiman in a vai kikan laitak\n8. Thang Lian Suum 21 November 2019 Bangsar ah Oparasi tawh kiman in a vai kikan laitak\n9. Lian Khan Thang 21 November 2019 Bangsar ah Oparsi tawh kiman in a vai kikan laitak\n10. Cin Sian Pau Setapak pan 15 November 2019 ni in Immigration te in man in Semenyih Camp ah kipuak suak a, a vai teng UN ah ki report sak hi.\n11. Cin Deih Man Setapak pan 15 November 2019 ni in Immigration te in man in Semenyih Camp ah kipuak suak a, a vai teng UN ah ki report sak hi.\n12. Khup Sian Piang Setapak pan 15 November 2019 ni in Immigration te in man in Semenyih Camp ah kipuak suak a, a vai teng UN ah ki report sak hi.\nZAM ZUM AH KILEI THEI :\n8. Nasia za RM-15\nPrevious: Meivom in a liahcip thumanna, hangsanna le itna vangtang tawh kidim innkuan\nNext: Siamah Dim Lun Mang maban ~ Lian Tuang


timestamp: atn

url: =Kua Na Teal Zaw Tu Le? « Nikonghong\nHome » Politic » Kua Na Teal Zaw Tu Le?\nKua Na Teal Zaw Tu Le?\nTusung, ABC te ii interview vawtna ah Obama in gay marriage taw ki sai a support-na son aa, America ngamp bup pi le leitung buppi linglawng sak hi. Atuan in Christian thu um mi sung ah linglawng kakan hi. America ah political party lian 2 om aa, democrat te ii ngaisut zia sia, mi cimaw, mi nautaang te atu vei zaw tawntung aa, Republican te ahile, mihing haute atu sep sak tawntung hi. Sontena democrat te in mihing haute tung pan pheangse (tax) a khan nuam aa, republican te inn minhing haute tung pan pheangse (tax) khiam nuam hi. Ahihang, democrat te in mihing thuneina (human rights) thupi sak peuma aa, a vaal a leet in ngaisutnate hong nei laleo ciang, ih saan zawk ngawl thu pawl khat hong om laleo hi. Tua sung pan gay marriage sia khat ahi hi.\nG ay marriage tungtaang, pamei (gay) te zong thuneina (rights) nei hi, ci in thu hong sun uh ciang, Christian thu um mi te atu, haksa ki sa mama hi. Pamei (gay) vai taw ki sai a phulbel, a hatbel te en leang, atamzaw sia mikangte veu hizaw aa, atatuan in Hollywood ah mithing, film star teng veu hi thei lai hi. Obama in gay marriage a support-na thu a son zawk azing ciang, Hollywood pai aa, fund raising vawt pai hi. Film star George Clooney inn ah vawt aa, 15 million nga hi. Presidential fund raising vawtna ah record thak hi tuak hi. Acing zaw in a sim nuampo Christian Science Monitor website ah ki sim thei hi.\nAmerican Politic sia nidang bang hi ngawl niin vaial hi. Ngual zawna nga tu hi po le Pathian deina taw ki si ziam ki si ngawl ziam ci zong awlmawk nawn ngawl hi zo thong hi.\nObama ii gay marriage a support-na thu dang khat om lai hi. Gay marriage legal sak tu pha sa ziam pha sa ngawl ziam ci in Gallup’s poll te in kum sim American ngammi te tung ah dokna vawt tawntung aa, result sia anuai abang ahi hi. English in a sim nuam po Gallup poll ah ki sim thei hi.\n1996 kum lai gay marriage a dei ngawl zakhen 68% bang om aa, a dei zakhen 27% om bek hi. Ahihang 2012 kum in a dei ngawl zakhen 48% bekma om lai aa, a dei zakhen 50% theng to hi. Hi thu a et ciang dei zong dei bua zong gay marriage support leang fund zong tam mama nga tu aa, vote zong nga tu ci in ngaisun hi tu ka um hi.\nTua ahile, Obama a dem tu republican pan Mit Romney thu biakna mit taw en laleao tawng. Mitt Romney ii biakna sia Mormon te hi aa, US sung om te in he tha tu ih hi hang US ngam pua om, atamzaw in he ngawl tha tu in um ing.\nJoseph le vantung lalaang Moroni\nMormon biakna a phut phitbelpa sia Joseph Smith (1805 – 1844) hi aa, 1830 kum in New York state Palmyra khua pan ki pan hi. The Church of Jesus Christ of Latter-Day Saints zong ki ci aa, pawlpi mi million 11 pan million 12 bang om tu ki um hi.\n1820 kum, Joseph Smith in biakna pawlpi tam mama a om sung pan kua maanbel aa, kua pawlpi ah tum tu khi ziam ci in a lungmang ahikom,Ephesus 4:5 siisan in, a lobuk sung thu ngen hi. Tuasia ciang, Topa Jesu mu aa, kuama maan ngawl hi, nungzui 12 te thi zawk nungsang pawlpi maan tatak om nawn ngawl hi ci in Topa Jesu in son hi ci hi.\nJoseph in 1823 kum laleo ciang, Mormon ii tapa “Moroni” aki ci vantung lalaang khat taw ka ki mu aa, kham taw aki at lei sung ah aki phum, kham laidal pawl khat omna hong hil ci hi. Tua kham laidalte tung ah a tawntung atu aki cing lungdamna taangthu (The fullness of the everlasting Gospel) ki at hi ci hi. Tua kham laidalte sia lim taw aki bang, taang lai nam khat taw ki at aa, “Reform Egyptian” ci in tua lai at daan sia min pia hi.\nTua “Reform Egyptian” taang lai ka sim thei natu in “Urim” le “Thummim” aki ci suang pheak nam 2 tung pan ka sin ci in Joseph in son hi. “Urim” le “Thummin” suangpheakte zangh in kham laidal a phen ciang Mormon biakna le Mormon laibu “The book of Mormon” hong piang aa, 1830 kum ahi hi. Joseph in 1830 le 1840 kilaklaw mang mu thua aa, tua a mu theampo a a-at le, “Momon Holy book” le “Doctrines and Covenants” ci Mormon te ii lai thiangtho hong piang khia aa, tu ni dong zangh uh hi.\nPasal khat in zi tam mama nei thei hi ci upna nei ahikom tua hun lai mormon te ki ngaimaw mama aa, ki vawtsia mama hi. Cowboy hun lai ahibangma, 1844 kum ciang Illinois state Nauvoo khua aa a ngaal te in man aa, thau ki kaapna sung ah thi hi. Bringham Young in Jeseph zaa lai aa, Salt Lake City khua ah head quarter khiin hi. Tu ni dong head quarter Salt Lake City ah om hi.\nMormon te upna koibang tatak ziam?\nNgupna nga natu in tui ki phumna ki samh hi. A thi sa te ngangawn a taangthu kan kik in Mormon upna um tatak aa, ngual a hu valeng thin pha nei khat ahi na le, a thi zawk ciang zong, ngupna a nga natu tui phumna pia kik thei hi. “Proxy Baptism” na hi.\nOrthodox pawlpi te sia pawlpi ngina ngawl, a muat pawlpi ci in mu hi.\nEi Christian te ii “Gosple” ih ci sia Mormon te in “Great Apostasy” ci aa, ki cing ngawl ci hi. Joseph ii mang mu zawk ciang “The Gosple” ahibuale, “Great Apostosy” sia ki cing tatak pheang hi ci hi.\nMormon biakna sung ah thasum taw na a seam, Sya ci bang om ngawl aa, pawlpi mi theampo in pawlpi naseamte hi siat hi.\nNumei te thiampi suak thei ngawl hi.\nJoseph Smith thi zawk ciang a zaa ki lai tato aa, tu ni dong prophet 14 phazo hi.\nHi prophet te nuai ah, “contemporary apostles” aki ci nungzuite taw pawlpi ki phut aa, pawlpi kal suan hi.\nPathian sia “Heavenly Father” na aa, Pathian zong khat vei lai in eima bangma mihing hi ci hi. (Heavenly Father, also known as Elohim was once a man). Hi theory sia, Mormon te in “Theois” ci aa, eima zong ni khat ni ciang Pathian ki suak thei ci in um hi. Tua ahikom Mormon upna sia Pathian khat bek upna (Monotheistic) hi ngawl aa, Pathian tam mama om ci (Polytheistic) upna ki ci thei hi.\nJoseph Smith ii “Gospel doctrine” sung ah Pathian sia mihing te bangma thi le sa taw aki vawt hi aa, zi zong nei hi ci hi.\nThum ngawm Pathian um ngawl aa, Pa, Tapa le Thaathiangtho sia Pathian khat tek hi ci in um hi.\nThaathiangtho sia “Holy Ghost” na aa, mihing pha theampo holy ghost nga thei hi, ahihing, mormon sung tui ki phum te bekma, a khan tawntung holy ghost ii lam lakna nga thei bek hi ci in um hi.\nThi zawk ciang thaw kikna om ci in um aa, thu khenna zong om tu ci in um hi.\nTua thu khenna zawk ciang Pathian le Mormon thu um tatak te sia “Celestial Kingdom” ci a saangbelna mun theng tu hi. Tua munh ah leitung a nuntak lai aa, mormon sung zaa (level) a neina bang in za (level) nei tu ci hi (Doctrine and Covenants 130:2). Mormon lai thiangtho a saang ngawl Christian te in a 2na ahi “Telestial Kingdom” theng tu hi. Mihing pha ngawl, a ngilo, a taktai ngawl teng sia a 3na ahi “Outer Darkness” sung theng tu hi ci in um hi.\nIsrael minam a bocip nam 2 te sia BC 600 kiim lai US leitangh tung hong theng ahikom Israel ngam ah bo aki sa hi ci hi.\nTopa Jesu le Satan sia nidang unau laipe hi aa, Topa Pathian ii tapate hi. Pathian in Jesu sia leitung tan tu in a teal ciang Satan sia a thin uk aa, Jesu ii ngaal suak hi ci hi.\nMormon pawlpi mi theampo pawlpi ii full time mission ah na seam ngei siat aa, tha 18 pan tha 24 sung bang aki pia hi siat hi. A tamzaw, teenage veu hi aa, “door to door evangelism” system zangh hi. Se sawm sua se khat man valeng hi. Zu le za tawp vet ngawl aa, kaphein aki hel coffee ci te zong nasia tak khaam hi.\nNipi ni sim aki khopna munh sia Church ci ngawl aa, “Ward” ahibuale, “Branch” ci aa, USA sung khua theampo phial ah om hi. Kikhop hun sia nai 1 le lang bang veu hai aa, “worship service” ci ngawl in “Sacrament meeting” ci hi.\nBiakinn daan in aki sa, Temple lian mama zong nei aa, leitung buppi ah Mormon Temple 100 kiim bang om hi. Mormon Temple sia Nipi ni kikhop natu mun in a zak hi ngawl aa, “Mormon Doctrine” ki hilna, “mo poai” vawtna, anungta lai te tui kiphumna le a thi sa te tui kiphumna (Proxy Baptism) vawtna in zangh hi.\nSawltak Laithiangtho sung aki at Pawlpi maan tatak sia mormon pawlpi hi ci in um hi.\nMihing theampo ih nu ngil sung pan ih suama, thaa (spirit) in aki omsa hi siat hi. Tua thaa theampo sia Pa Pathian “Heaven Father” le Nu Pathian “Heavenly Mother” nupa om khopna pan a suak veu hi siat hi ci in um hi. Mormon lai at thiam “James Tamadge” in a laibu “A Study of the Articles of Faith” sung ah Pa Pathian sia nidang tawng lai in mihing khat hi aa, ei zong ni khat ni ciang Pathian ki suak thei hi ci in at hi.\nThaathiangtho in Mary ngil sung ah nau ngil nei sak ci thu sia um ngawl aa, Elohim aki ci Pa Pathian (Father God, Elohim) le Mary nupa in om khopna pan, nau ngil nei hi ci in um hi. Tua ahikom Jesu sia mihing theampo ii U lianbel “elder brother” hi ci hi.\nSalvation, ngupna nga natu Pathian na seam lingleng tu aa, Mormon ngeina taw tui kiphumna a nei sa ahi nanak kul hi ci in um hi.\nClick on image to read contents\nAtung aa, thu (22) bang sia Mormon le Christian te ii ki lamdanna hi. Adang theampo sang zong, ngupna nga daan sia Christian te taw ki lebul sitset hi. Atung aa, thu teng sia Len woods ii lai at “Handbook of World Religions (A bible-based review of 50 World faiths)” sung pan ka lak hi aa, a original in a sim nuampo sim thei tu in anuai ah attachment taw kakoi hi.\n2008 US president kitealna vawt lai in Obama sia Muslim hi ci in mihing tam mama in mawsiat hi. Christian khi hi aki ci ma sia Christian teng ma na saang nuam ngawl aa, muslim hi ci vangaat hi. Atatuan in Christian ka hi aki ci ka piang thak aki ci teng suuk zaw hi. Christian a pii cing khat president hong suak le dei tek ahikom khial ki ci thei tuan bo. Tu ni ciang dong Obama muslim ahina bangma lak thei ngawm himakale, muslim ma ci vangaat lai uh hi. 2012 kitealna ciang, Christian thu upna taw aki le bul sinsen upna a pom, Mit Romney hong ki dem tu hi. Christian ka hi aki ci te, Christian upna pom takpi ma ziam? Naing-ngaan-zii kin aa, Obama le democrat party a dado hi zaw ziam tu tung ciang hong ki khen thei sitset tu hi, ci nuam ing.\nUS politician te sia niin thei mama aa, a thiangtho khat zong om ngawl hi. A piangthak takpi, Pathian dei bang tatak kal a suan Christian tatak (true Christian) khat atu democrat le Republican kibang bikbek siat aa, teal tu om tuan ngawl hi. Pathian mit pan avekpi kibang siat lel hi. Ahihang politic mit le, politic lungtang taw en leang hong kibang ngawl tha tu hi.\nNang ee, kua na teal tu le?\nNote: Mormon te thu acing in na sim thua nuam le anuai aa website te ah ki sim thei hi.\nMormonism in the “HAND BOOK OF WORLD RELIGION” by Len Woods\nBy thawngno in Politic, USA on May 22, 2012 .\n← Sizang Lai At Daan Pawl Khat\tAmish Te Omna Pennsylvania →


url: =Nu Piang Ngaih Don hong thahsak nuta te vai thukhenna kalkhat kikhinto :: ZOMI DAILY\nposted on 4 August 2016 at 9:01 pm Lomkholna: News, Sawltak, Zomi\nSingapore gamsung ah sanggamnu Nu Piang Ngaih Don hongki thahlupsakna vaitawh kisai innteek kala te nuta pen tuni thukhenzum ah ki paipihkik leuleu hi. Ahi zongin Deputy Public Prosecutor pa in athu kancian nading in ahun kalkhat hongpiato lai un ci ahih manin kalkhat ki sotto kik cih Straits Times pan kiza hi.\nKala nuta te lampan in sitni khat nakawm uh a, tua sitnipa in nuta tetawh maitangtuah kimuhding a nget hangin thukhenmang te’n kimuhkhuan pialo uh cihi.\nMithat te lakah a tanu ii pasal zong Singapore palik khat nahihtuak sawnsawn hi. Ahi zongin palik ahihziak in hihbang in a innkuansung ah buaina piangsak ahih manin amahzong thukhenna thuakkha theiding hi.\nTunizong hih atanu in a innkuanpih tetawh kimuhtheih nading in thukhenmang te kiangah ngetna nei himahleh kimuhkhuan pialo hi. Tualeh apasal beektawh kaki mutheidiam acih nangawn kimuhkhuan piavetlo uhhi. Tulaitak kimuhkhuan omnailo cihsanziau uhhi.\nHihte nuta pen tuzawh kalkhatkhit 11 August ni in Central Police Division ah thusitna thuakkikding cihciang kizaphot hi. ZD Sawltak #zomidaily\nPrevious: BMF ten Zogam khuaphuuk pan kidal kholh nading sum teng 1000 pia\nNext: Minam it ih cih hamsa kei


url: =VAN THAKTE LEH LEI THAK - Zomi Adventist Innkuan\nTatkhiatte teen nading mun\nVan thak leh lei thak pen tatkhiatna ngahte teen nading mun hi ci-in Laisiangtho in li vei bang hong gen hi. Pasian in nitawp ni cianga ding hong kamciamna thu Isaiah in hibangin tomkimcingin hong gen hi, “En un, a thak vante leh lei thak khat ka piangsak ding hi. A masa nate kiphawk nawn lo-in lungsimin zong a kingaihsun kha kei ding hi.” (Isaiah 65:17; 66:22). Leitungah khatveivei ciangin lungdam lua, ahihkeh nasa lua cih dan tuamtuam ih phut khak ciangin mangngilh ngei kei ning kici kha thei hi, van thak leh lei thak ih luah hun ciangin mangngilh ngei kei ning ih cihte nangawn akiphawk kha ding bang hilo hi bangzah in nuam ding hiam? Paul in, “Amah a itte adingin Pasian bawlkholhsate mitin mu ngei nai lo, bilin za ngei nai lo, lungsimin ngaihsun ngei nai lo” (1 Corinthians 2:9) acih mah bangin mihing lungsim tawh geel zawh batloh, kam tawh kisuut siam ding bang ahilo, deihna teng kimna ding mun van thak leh lei thak hi-a tua munah “thumaanna aomna mun van thakte leh lei thak ngakin ih om hi,” ci-in Peter in lungmuanna hong guan hi (2 Peter 3:10). Abraham in zong alemet mihing khut tawh kibawl hilo Pasian lamh ngiat khuapi ahi hi (Hebrews 11:10).\nTua muna tengte in “ka cina” ci ngeilo ding (Isaiah 33:24). Sihna zong om nonlo dinga, “Pasian in khitui khempeuh hong nulsak ding hi” (Isaiah 25:8). Tua mun pen “Lungmuangtaka tenna mun, inn muanhuai leh bangmah in nawngkaisak lo-a, khawlna munah Ka mite a teng ding uh hi,” Topa in ci hi (Isaiah 32:18). Zechariah in Pasian pen amau Kumpipa hi dinga thumaanna tawh uk ding hi ci hi (Zechariah 14:16). Tua kumpi gam pen Babylon kumpipa mangmat Daniel in akhiatna agen milimpi adengzaan suangtumpi ahi akip tawntung ding Pasian kumpi gam ahi hi (Daniel 2:44).\nTua Pasian kumpi gam mailamah ah ih luah nading mun pen tu mahmah in zong kingah thei hi ci-in Zeisu in hibangin hong gen hi, “Pasian kumpi gam note sungah aom hi” ci hi (Luke 17:20, 21). Tua kumpi gam hong pian meng nadingin “Na gam hong piang tahen” ci-in thu na ngen un ci-in Topa thungetna ah Zeisu in hong gen hi. Vangliatna leh minthanna tawh Zeisu hong kumkik ciangin Pasian kumpi gam hong piang ding hi (Matthew 16:28).\nZeisu hong kumkik ciangin Amah tawh vantungah atawntung ih mang ding hiam? Mang lo ding, vantungah kum 1000 sung bek ki-om dinga hih leitung (lei thak) ah atawntungin Amah tawh ih teengkhawm ding hi. Mi pawlkhatte up bangin ih taksa tawh hilo, ih kha bek tawh tawntung kimaang ding hilo-in hih ih taksa pumpi Zeisu hong kumkik ciangin mitphiat kal sungin asi theilo pumpi-in kikhel dinga ih pumpi mahmah tawh akimang khawm ding ahi hi (1 Corinthians 15:52). Kum tul kum then apai zongin, TV or internet te aom kei zongin Lei Thak ah kuamah kicim manlo dinga mun thak tuamtuamte ah na thak tampi kisin ding hi.\nAmial Ngeilo Khuapi\nLei Thak ii khuapi ahi Jerusalem Thak pen ahoih mahmah mun hi ding hi (Mangmuhna 21:9-22:5).\n• Khuapi kulh leh a bulpite suang manpha namkim tawh kibawl.\n• Kongpite kep manpha tawh kibawl.\n• Lampite kham tawh kibawl kham kongzing hidinga maan(mirror) ih et mah bangin pailet in kimu ding hi.\n• Pasian’ vang in nak tan mahmah ding ahih manin mial ngeilo ding hi.\n• Khuapi sungah asiang mahmah “nuntakna gun tui” luang ding hi.\n• Nuntakna sungkung in kha simin gah hong gah den ding hi.\nAtawntungin Jerusalam Thak bek ah ki-omlo dinga leitung bupah mundang tuamtuamah zong hunnuam kizong kawikawi ding hi.\nKinatsakna Omlohna Mun\nKuamah in liangvai in kivei lo dinga, akipampaih, aki-itlo ci bang Lei Thak ah omlo dinga dikna leh migitna te tawh mi khat leh khat kidon ding bek thamlo-in vantungmi mak zalom tampite tawh ih kikhawlkhawm dinga nisim phialin lawm thak leh mun thak tuamtuamah ih kikhawlkhawm ding hi. Tua munah tulaitak-a vantung tung khinsa Enoch, Elijah, leh Moses te zong om ding hi! (Piancialna 5:24; Matthew 17:2). Abraham, Isaac, leh Jacob te zong om ding hi cih kician hi (Matthew 8:11). Hih atung khinsate hangin eite zong upna sungah ih cihtak nakleh van thakte leh lei thak ih luah takpi ding hi cih kimuanna ih nei hi.\nLei Thak ah Adam leh Eve te in mawhna abawlma uh tawh kibang dinga na khempeuh kicinna tawh kidim ding hi, ganhingte khat leh khat or mihingte khat leh khat or ganhingte’n mihing, mihingte’n ganhing kinasak cih bang omlo ding hi (Isaiah 11:6-9; 65:25). Ih pumpi thak zong cidam sinsen-in atawntungin thadim ding ci hi (1 Corinthians 15:42, 43), ih khuakte zong ciim zawtham laipek ding hi. Eite in na thak tampi ih sin dinga, sin theilo, sin khalo, kingahlo cih bang omlo-in mihing pianzia, piansakna thu tampi sinin athak nono tampi ih mukhia ding hi. Alungkim huai penpen in Lei Thak ah Pasian tawh maitang kimu-in ih kiho ding hi (Mangmuhna 22:4) tua munah eite hong it mahmah ih Pa Pasian, Zeisu, leh Khasiangtho tawh maitang kimu-in hunnuam kicingtakin ih zang khawm ding hi. Ngaihsun dihin Sabbath biakpiakna hun simin mi khempeuh Pasian’ hehpihna tokhom kiangah hong kikaikhawm ding cileng (Isaiah 66:23) Pasian tokhom kiim nai-ah ih tut nop leh ih paibaih kul kha ding mate! Pasian in alungdam mahmah leh nuam ih sak mahmah ding hong deih ahih cianga vantungah alian mahmah pahtaak man hong pia ding hilai ahih manin van thak leh lei thak ah bangzah in nuam ding ahi hiam? (Matthew 5:12). Leitunga Satan piak theih lungnopna, kipaknate leh nopsaknate tawh tehkak theih loh ding Moses ii mitsuan Pasian pahtaakna eite in zong ih mitsuan ding kisam hi (Hebrews 11: 24-26). Pasian pahtaak man ih ngah ding kal ih ngak sungin hih leitungah ih thuak haksatnate tawmkhakal sung bek hi dinga, Pasian tawh ih minthan khop ciangin atawntung hiding hi (2 Corinthians 4:17, 18) bangzah takin nuam ding hiam!\nSee also MICROCHIP IN SAPI NAMBAT HIPAH LO\nTualai munah lungtang at siavuan cihte FBI thukansim cihte om nonlo dinga, ahih hangin mi kimin sep ding nasep ih nei ciat ding hi. Pasian mite in tualai munah Pasian’ gam uk nasep kisem ding hi (Matthew 25:21; Mangmuhna 22:5). Pasian hong piak kivakna leh siamna te tawh na ih sem dinga, hih leitunga ih kivak ih siamna te sangin a hoih zaw alian zaw thampekin ih sem ding hi. Adam leh Eve te in Eden huanah nasep aneih uh mah bangin eite in zong sep ding ciat ih nei ding hi bang nasep hi dingin na up hiam? Pasian in gamlapi aom aksi lomte hong uksak ding hiam, kuamah in ih thei nai kei hi. Bangbang nasep ih ngah zongin Pasian hong piak nasep in nakpi takin nuam mahmah lel ding hi! Adang nasep leh uk tuamtuam zong Lei Thak ah nei kha ding hi hang: innlam, lokhawh, huan bawl, music tum (Isaiah 65:21; Piancialna 2:15; Mangmuhna 14:3; 15:2) cih atuamtuamte om ding hi cih ih thei hi, bangzah in nuam ding ahihiam! Hih thute pen a hong piang takpi ding thu ahi hi “Kumpi tokhom tunga tupa in, “Na khempeuh athakin ka bawl hi!” ci hi. Tua ciangin amah in, “Hih thute muan takin thumaan ahi manin gelh in,” hong ci hi.” (Mangmuhna 21:5).\nMawhna akici limlim anengno nangawn akipan mawhnei khempeuh hell meikuang tawh akisuksiat khitciangin ih teenna ding mun pen anak hoih mahmah in Pasian in “van thak leh lei thak” (Mangmuhna 21:1) Adam leh Eve te adinga ahoih mahmah abawl mah bangin pauban omlo, kitasam omlo, akicing tawntung teen nading mun bawl thak ding hi (Matthew 5:5). Alamdang mahmah khat lai-ah tua munah Pasian in a kumpitokhom—vantung phualpi pan—leitungah hong tuah ding hi (Mangmuhna 22:3). Tua munah akiphiatsiang ding aomlo ding khat om hi tua in mawhna ahi hi. Lei Thak ah na khempeuhte hih tua-a leitung ngeina tawh kibang nonlo ding ci hi (Mangmuhna 21:4)—bangzahin lungdam huai hiam! Tua munah ahoihlo aom nonlo dingte: mawhna, ze-etna, sihna, dahna, nasakna, cinatna cihte bei mang ding hi ci-in John in (Mangmuhna 21:4) na ah hong gen hi; ahizongin mawhna hanga aom abeilo ding thu khat om-a tua in eite mawhna hanga Zeisu thuakna ii limmapawn manglo-in om tawntung ding hi (John 20:25-27). Tua mun bang tawh kibang ding cih akicingin Pasian in hong gen loh hangin eite in ahiding dan tawm ih ngaihsun thei hi. Pasian in a kumpi gam hong phut takpi ding hi, lawpin na kigingta hiam? Pasian tawh adik kizopna lunggulh bel leh zon belin nei-in thungetna leh a Kammalte simna tawh hun tampi na zangta hiam? Van thakte leh lei thak aluah dingin Topa in asim mimal thupha hong pia hen.\nPrev post Sih ding A Patau Vet Lote\nNext post MSS 7: ခွင့်လွှတ်တတ်သောအကျွန်ုပ်တို့၏ဘုရားသခင်


url: =KALSUAN ZIA LAMMAN NEIHNA DIG THUSIM ( PART I ) - Zomi Adventist Innkuan\nKALSUAN ZIA LAMMAN NEIHNA DIG THUSIM ( PART I )\n” Tuhun ah piangthak hong tam ciang van lim kep kul hi hi” ki ci thei hi. A hang in piangthak ing ci na pi Lai Siangtho hilh bag ka zuih zawhtak in cih upna gui neu no pan hih khialhna te hong ki pan zog hi kha thei ding hi. Khen khat te, hilhna ki cian ngah lo leh lawppak zog hi kha ding hi. Khen khat te leuleu hilhna ki cian tel zo lo leh sag zo lo zog hi kha ding hi. Tua te bulpi ahi thupuak mipa hilhna tung ah ki nga zw pen kha ding hi. Tua bag dinmun bag ci siangsak ding i hiam?\nA. Ki sikkik takpina mah tawh Topa a zuan mah na hiam?\nHih dotna in ki sikkik takpi mah in Topa a zuan hi ing na ci kha thei ding hi. Eg., khat vei lai in NewYork ah tangval no mi teitang mahmah khat om hi. Khat vei Supermarket ah hong vak in Nai hoih mah” khat hong mu hi. Om khwg thei nawn lo a hih man in a kim a pam hong en in kua mah a muh loh ciang in hong la aa tuah pha hong ki sa mahmah mawk hi. A guk ding lai in poi sa lo aa mawhna in zog ngaihsun kha lo hi. Sai nei pa in a zuak a Nai hoih mah” hong muh loh ciang in deng in hong pai tangvalno pa um mawh ahih manin Palik te hong delh sak pah hi. Bazar (ေစ်းတန္း ) ah van vel in pai a, tha khat in a nai guk hong ham ceai ceai mawk hi. Khak swm mah leh khak thei pak lo ahih man in Palik te in Nai gu pa hi ci-in hong delh pah uh hi. Amah zog eheu..eheu hong ki man kha ding ai ve mw ka Nai guk ki sik tak ing ey mw, na gu dah leng maw ci-in hong thum ta hi Hog ki man in thu hong ki sit ciang in ni dag in zog mi khemkhem leh a gu ta mah” ahih lam hong ki muh ciang in thong sung ah hong ki khum hi. Hi..hi.., hih tangval pa in Nai a guk ding lai in poi sa het lo a, Nai gukna hag in dan a thuak ding a kihtak man in hong ki sik kik mahmah pan mawk hi. Tua mah bag in tapidaw te zog mawhna dan kihtak man bek in a ki sik kik i hiam?Tua bag dan thuak ding ciang bek launa tawh ki sik kikna in Fara kumpi pa mah i bag lel ding hi. A hag in gimna dan hag in ki sik in thum zel na pi gimna a ven ciang in lungkhauh nei kik veve hi. Tua ahih man in dan thuak ding lau man in a ki sikkik hi kei zw in la, mawhna kih huai sa in tua mawhna pan pai khiat nopna giat tawh ki sikkik in Topa khengphung a zuan hi zaw in. Ki sikkikna man i cih in mawhna hag in gimthuak ding kihtak man bek hi lo zaw a , mawhna pen kih huaisa in tua zongsatna pan paikhiat nopna lungtang i neih masiah Khazih in i lungsung ah mun la thei lo a, nunthak ah hong tawsawn ding Kha Siangtho na sepna pi cing ki ngah thei lo hi. Khazih khiang pan hong pai bawlphatna thak sim loh in a man ki sikkikna hong tunpih zo lo hi.\nSee also NI SAGIH SABBATH TAWH KISAI PAPAL TE GEN NA\nB. Bag ci bag in mawhzolna zo in nunthak nei zo ding i hiam?\nMihing te hoih nuam in tha gum hatna tawh i hanciam hangin hun tom kal sung in mawhna dum sung ki tung kha veve hi. Spring nengcip in i khah khiat ciang a ki sai khiat bang tek mah in i phat swmna teng mai mang veve hi. Tua ahih manin Kha Siangtho lamlahna ngah in tua hong khialsak thei dumpi pen Honpa phatna tawh i kantan zawh ding ki sam ta hi. Tua bag lampi man pen koi ci tawt ding i hiam?\n” Ethiopia mivomte in a vun uh khek thei a, kamkei in a gial khek thei ahi hiam? A khek theih uhleh siatna bawl ding a zongsang khin note in zong a hoih na bawl thei ding uh hi” ( Jer 13:23) ci-hi. Hih mun pan in nag leh kei in ei tha tawh zonsatna mawhna ki zo zo lo hi cih hong phawk sak hi. Hih mah leh Lst in mawh loh ding nun hoih nei ding hong phuk zel hi. Tua man in… sanggam..Khazih hong itna thu i tel ciang ding ki sam mahmah hi. A hag in tua itna i neih masiah mawhzolna khawl in nun hoih kah ding hamsa mah” ding hi.\nJohn 8 ah pasal tawh a mawh laitak numei Jesu khiangah hong ki paipih hi. Moses thukham bag ahih leh denlup ding hi cih tua numei tungah thukhenna bawl uh hi. Hi mah leh Honpa in mawhna nei keng a ci bel in deng masa un ci-in dwng hi. Kua mah in khuatnga lo in a lian bel pan a neu bel dong in paikhia uh hi. Sangam thukham hag in kuamah diktang zo lo aa thukham kalhna a manglo te in mawhna danthuak hi. Jesu in numei nu khiangah pai in- la mawhna bawl nawn ken a cih ciang in amawhna maisak aa nunthak ah a phuk ahihi. Mi te muhna ah maimial in sihna dan a ki pia hih numei pen honpa khualna ,itna hong phawk tak ciang in mawhzolna khawlin Honpa nung hong zui denta hi. Singlamteh tungah Jesu hong kikhai lup ding ciang dong nungzui te na ngawn in taisan tamahleh a man khah lo in a nung hong zui zui den ta hi. Tua hi sanggam Honpa hong itna phawk in i puk hun ciang na ngawn in a hehpihna ban in ei hong ban den cih phawk zen leng mawhzolna zo zo keg cih hi nawn lo zaw in mawhzolna ah bual nuam nawn keg i ci zw ding hi. A hang in hih zah in kei ading gimthuak in ka sihna ding pan a hong honkhia ka To Jesu nungzui lo in om thei nawn keg i ci ta ding hi. Tua nungzuihna lampi man pen honpa in leitung ah a hong sial sak zo hi ( John 13:15). Tua bag in Honpa nungzui leng thukham mawhsakna i thuak nawn kei ding a, i sungah thukham mong ahi Khazih hangin thukham kalhna i ki cingsak zaw ta ding hi. ( Rom 8:4, Eze. 36:26-27).\nSee also PROTESTANT LEH SABBATH ( PART I)\n“Pasian in ei te tungah a hong piak Kst tawh eite sungah ama itna hong guang ahih manin hih lametna in eite hong lungkiasak ngei lo hi.” ( Rom 5:5) .Tua itna i neihna hag in lungduai in nunem i nei thei hi. Tua itna in a thupiak ahi a deihbang nunzia ah hong tawsawn hi ( 2 John 1:6, 1John 5:2-4). Tua ahih manin thupiak zuihna tawh honpa hong itna i ki cingtaak sak semsem ding a( 1John 2:3-6), a thupiak zuihna tawh tua itna sungah a om i hihna i langkhia sak thei ta hi ( John 15:10,14:15, Eze. 33:15).\nGelh ding sut ding tampi om ta mah leh hun in hong cin loh zel ahih manin hihzah tawh i khawl bawl phot ding aa mailam ah a kicingzaw in i sut toto zel ding hi. Laisim mimal kim Topa in na lunggulhna ciat uh thupha hong pia ciat ta hen.\nLungdam, Tg. DL Thawnpyi.\nTags: DL Thawnpyi\nPrev post SINAI MA-IN THUKHUN SAWM OM ZO\nNext post NUTE’ NI (MOTHER’S DAY)


url: =Zomi leh Zomite Khantoh Nading ~ Pu Tual Khaw Mang :: ZOMI DAILY\nposted on 20 November 2015 at 7:34 am Lomkholna: Article\nZomi leh Zomite Khantoh Nading\nZomite i khuamuh kipatna pen Mangkangte ong uk a kipan tuciang kum 100 val deuh pha pan hi. First World War hong piankhit 1917-18 a eimi Piantit paite’n Gunkhawm khangsiah bang ah khua na om lailai zen veh aw ci uh hi. Nidang lai-in Meitei gun len Chindwin gun kituahna pen guntawbing a kici hi . Tua hun lai aa eimite 1000 bang Piantit ( France ) kipai-in a pualam khua muhna hong kipanpan hi.Tua zawh tulai tak i minthan sak mahmah ahi Malaysia gam khawng ah kitungin damdam in khua muhna khang hi. Zapan gal sung leuleu ciangin Mangkang, Kala, Gawlkha galkapte tampitak i gam ah hong om uh a hih manin i muh ngei loh mizia tampi i mukhia hi.\nTua bek hi lo motor lampite zong hong kito-in mortor car zong hong tungin kimu nuam mahmah lai hi. I teenna innte zong bi leh suang tawh kilamin , tun hi leh inn kim siikkang tawh kilam ta hi. Khualzinna ah zong khe tawh kipai ngiatngiat nawn lo-in motor tawh kipai-in motor-cycle bang kilimzat mahmah ta hi.. Ih nuntakzia , an neek tui dawn zia , khualzinna , kihona ( telephone ), gamdang ,mundangte tawh thu kizakna ( TV , Email )te kikhangto in leitungthu zong a ni , a ni in kithei kim hi.\nSan pilna lam ah zong a khangto sa gamte ih phaak zawh loh hang , tuhun khantohna lam ah kua mah kinutsiat bit thei lo a hih mah bangin a hanciam Zomite tampi mah in midangte pilna theihnate kipha zo veve hi. Tua a hih manin ei Zomite pen i kiim i pam mitmuh (a kimu thei ) khantohna ah , a hun tawh kizui-in thumaan thutak, thuhoih thupha tawh i khantoh nading kisam hi.\nLeitung gam tuamtuam, minam tuamtuamte sung ah ngeina leh thubulphuh (philosophy) hoih nei, thuman thutak tawh a khangtote gam mah gamnuam suakin, a mite zong mihoih , mipha minamte suak uh hi. Ei Zomite zong pu le pate pianpih i ngeina hoihte leh thubulphuh hoihte i neih mah bangin, taute tawh a hun tawh kizui aa i khantoh ciangin minamlian, et-tehuai minamte ci-in leitungbup ah hong kiciamteh ding hi.\nBeh leh phung :Sung leh pu, tu leh maak, sanggam, bangkua, thusa, tanu, tanu khaak, zawl, nuphal cih bangin sehsa-in kinei dimdiam aa, tuate-in ih sih, ih kah, ih dah ni, ih nopni-in a mau tavuan ciat kuamah sawl tawm kul lo, sum bei kul lo-in sem pah diamdiam ding uh hi.\nIh minte nangawn ut peuh kiphengsap thei lo-in tap kinei aa, tua a tapte ii nuntaakna zui-in min kiphuak hi.\nIh pu ,ih pate khan lai-in galhat, sakapna kidemin, tua zong amawkna hi lo-in,a sih uh ciang a khate amau sawltak ding, a samatte masuan ding, Sai bang a mat leh zong a Sai tung tuangin, sihkhuamual suak ding cih kidemna hi.\nHih thute kong genna ah, i ngeinate hoih a hih man-in zui kik ni cihna hi lo-in, i thuzungpite (essence), i ngienate kepcin ding thupi hi cih nopna hi. Gentehna ah ,i pu ipate thuman thutak tawh na nungta uh hi. A nuntakna vuah zuauthu kihel lo, deihsakna kizang lo, ki-aangvan thei tuan lo uh hi.. Khuakhat leh khat kido kikap na pi,a a galte khatin a inntual tui a dawn khit naak leh thah na’ng thu om nawn lo hi. A that teitei leh tuaal that kiciin (old-blood murder) a gam phu zo nawn lo hi. A khangto gamte Upadi tawh kibangphial hi. Lolam ah inn sing suih sa khat peuh in a koih leh, a tuak khatin a inn dong puak sak hi. Tuhung ciang belh a guuk kei leh ken ah kitholhsuk sak hi. Numei ,Pasal kikholhna ah zong kiphengtat peuh mah lo-in nupa a suah khit ciang bekin om khawm uh hi. Nupa nangawn Salian beng ding leh gal a kuan ding zan pen a zite tawh kum khawm lo hi. Kikamsia ci zen uh hi.\nEi Zomite’n thubulphuh hoih , ngeina hoih , thuman thutak hoih te i neih mah bangin, i kiim i pam, leitung khantohna tuamtuamte tawh hun zui a i khantohna ah, pu leh pate ngaihsutna leh ngeina hoihte bulphuh siam leng a et-teh huai minam khat i suak ding hi. A hi zongin, i ngeina hoihte lak ah, beh leh phung i kineihnate-in khat leh khat ki-itna kihuai nading a hoih mahmah kipawlna hi na pi, minambup khantoh na’ng taktak ah tua beh leh phung in hong ciangtan, hong khaktan hi ci-in ka ngaihsun hi. Minam khantoh nading beh leh phung masa sak lo in i minambup mah lian sak zaw ni. Khat leh khat kihuai nading bekin beh leh phung zangin thulian tawh kisaina mun ah i minambup mah thupi sak le’ng kipawl theihna , kithutuakna om thei pan ding hi.\nMi pawlkhat in, ei beh leh phung sung mah zang peuh leng kua mah dang konlawh kul kei a kici ki-om kha thei hi. U te naute aw, tuhung ciang kipawlna lo tawh khantohna om lo-in, kua mah in ma nawt zo tuan lo hi.Ei beh leh phung ciangciang cih gen loh, a mau gam khat ciatin leitungbup nangawn a makaingap, a makai ngei a hi Europe te bang kipawl khat in, sum zat nangawn (Euro) kibang sak uh hi. Kipumkhatna lo tawh ma kinawt zo lo, kikhangto zo lo ding hi. Sanggam Khalkhate , Falamte sang mihau , mipil ih tam hang,a mau hong lauh lo na pen ei Zomite kipawl thei lo , kipumkhat thei lo lua cih hong theih man uh a hi hi. Kipumkhatin kithutuak, kipawl thei le’ng thahatna (power)lianpi hong piang ding a tua thahatna in i khangtoh nading hong makaih dingin mi nuai ah ki-om ngei lo ding hi. Zomibup kipawl theih nading mah bulphuhin hanciam ciat ni.\nPu Tual Khaw Mang\nGAD ( Retd )\nPrevious: Ka Pa Thuam Za Gin (1925 – 1986) ~ Dr. Ngul Khan Pau\nNext: Manglai leh Zomite


url: =Pope hong zinna heh huaihiam, lungdam huaihiam? :: ZOMI DAILY\nposted on 28 November 2017 at 2:47 pm Lomkholna: Myanmar, News, Thangboi, Zomi\nOnline ah Pope ui ko ngeu ko a ako Zomi pawlkhat om ta lawmlawm ih hih man in omkhong thei nawnlo in hih lai kong gelh hi.\nPope i hoihna leh hoihlohna thutuam hi in nungzui mi million 1000 val nei ahih man in thuthei te’n zahtak uh hi. Binladen nangawn in lau hi. Pope ih zahkoma in en nungzui bang zah nei ih hiam cih ki ngaihsut masak ding ahi hi.\nKawlgam ong mawk pai hisamlo a gam thudot pi Daw Su in ava sap ngiat ahi hi. Than Shwe te Khin Nyunt te’n zong naksap mahmah ngei uh a tua hunlaite in ong pai hetlo hi.\n1. Pope hong paina hang in metna tam mahmah hi. Metna lianpi masapen Rakhine gam a mivomte’ vai ah kawl kumpi nakthei tuam sak hi. Leitungbup in kawl kumpi amawhpaih laitak in leitungbup i zahtak Pope hong paina hang in RC tamna gam te’n kawlgam pressure pia nawnlo pah lian hi. Gtn in Europe bang in a thukawng uh hek lian hi.\n2. Tulaitak kawlgam ah Christian sung buaina apian theihna ding ahanciam mahmah kawl misok tampi om hi. Hih Pope hong paina hang in Christian te hong muhna uh tampi kilaih ding hi. Nung in NLD te’ bawl biakna kim thunget khopna ah Cardinal Chargles Maung Bo i thugenna hang in zong kawl te’n Christian te hong ittuam khin mahmah uh a tu a Pope hong paina in tua kipsak tektek ding hi.\n3. RC pawlpi mi khat a ding in Pope mukha ding cih mawk pen a ngaihsut ngam huailo phial thukhat ahi hi. Tu’n Pope hong paina hang in kawlgam mun tuamtuam a om RC te alom atang in Pope en ding in hong pai uh hi. Lungdam thei mahmah uh hi. Amau’ sung ah thathak tampi lut hi.\nPope hong paina hang in ih sup ih baina mal khat zong omlo a metna vive hizaw hi. Mi’n Pasian zah dektak phial a athupitsak khat uh va gensiat sak mawk pen kilawm hetlo hi. Khasiat huai mahmah hi.\nMihing gen loh singkung khat zong va zahtak bawl in va thupit bawlbawl le hang vang hong nei takpi mawk hi. Pasian’ hong piak mihingte’ sung a om vangliatna tawh midang nadang khat peuh ih zahtak bawlbawl ciang in vangliatna khat kah takpi hi. Kawlte’ thupitsak mahmah ahi Shwe Da Gone tattung bang pen akibawl zawh kum 2600 val ta hi. Kum hizah mi tampi in azahtakna hang un vangliatna khat nei takpi ding hi. Va mawk simmawh ding hilo hi. Pope ih cih zong vangliatna anei mihing million 1000 val in zahtak ahih man in ih zahtak bawl kei leh ih khial ngeingei ding hi.\nKhat leh khat ih ki zahtak siam ding thupi hi. Mi ih hehsak sang in lungdam sak leng hoihzaw tham hi. Zomite’ sung ah khat leh khat kizahtak diamdiam theihna a om masiah ih Minam cidam theilo ding hi. Leitung ah ih theih nailoh thu tam mahmah hi. Ei’ theih bek a man na hikhin hetlo hi. Zomi sung ah ki-itna leh ki zahtakna khang semsem ta hen! Amen\nPrevious: Ginthang leh Gintual lawmta holimna\nNext: China gamgicing galkap te’n North Korea tawh kilemloh laitak thaukap kisinna bawl


url: =Zi, Pasal le Ta Dingte Bangci Zon Ding! - TUNGZANG NEWS\nZi, Pasal le Ta Dingte Bangci Zon Ding!\nTulai thu thang tuamtuam in muh teh hih thulu tawh kisai ka lungsim sung ah hong suak vat mawk e. Tulai lawm kingai leh nupa te ih et tak ciangin Pawl khatte in Minam dang tawh kingai Minam dangtawh kiteng ci-in gengen in, Pawl khat te in Mipihte mah hoihsa in Pawlkhat te-in, tuadan hi kei, amau leh amau akingaih nak uh leh mituam ahi zongin poikei, ci-in kigen kicommand khawng ih muh zelzel teh Kei muhdan leh Lai Siangtho gendan pawl khat tawh kikum nuam hang. Christian mikhat adingin Zi leh Pasal ding pen lawm ngaih ih sawm ciangin nak ngaihsut mahmah ding thu ahi hi. Tua ka cihna in Midangte, Eimite cih hi lo zaw in, Pasian zahtak maw, thu um maw? Thu um lo? Cih pen ih nak ngaihsut mahmah ding kisam hi. Christian kici lak ah zong Piangthak leh lo na om sawnsawn lai ahih manin, Zi leh Pasal na neih sawm a, lawm na ngaihsawm leh hoihtak in na tel theih ding kisam hi. Lai Siangtho in upna kibang lo Hakkol puak khop loh ding hong gen hi. 2Cor 6:14 -ah zong 14Thu umlo mite tawh na na semkhawm kei un. Midik leh mimawh bangci-in kipawlthei ding a, khuavak leh khuamial bangci-in omkhawm theiding ahi hiam?\n15Khrih leh Dawimangpa bangci-in kithutuak theiding a, thu um mi leh thu umlo mi bangci-in a ngaihsutna uh kibang theiding ahi hiam? 16Pasian' biakinn leh lawkite' milim bangci kilem theihding ahi hiam? Bang hang hiam cih leh Pasian in,“Ka mite lakah tengin amaute tawh ka omkhawm ding hi. Kei pen amaute' Pasian ka hi ding a, amaute, keima mi ahi ding uh hi.\nUpna kibang lo acih ciangin ei pawl ngaihsut theih zel ahi, Tuiphum, AG, EBC, etc te sandan kibanglote na gen hi lo hi. Hih Lai Siangtho in acih mah bangin Thu um leh umlo, Bangci om khawm thei ding hiam ci mawk hi. Deihlo cihna hi. Milim atangthei lo mai akun ngau2 khat pen Pasal ding, Ziding in ih ngaihsut theih mawk leh alamdang mahmah hi a, Na upna ki-en tel pha in cih ding loh om kei. 1 Cor 7:39 in hihdan in gen hi. Verse 39 Pasal nei numei pen a pasal a nuntak laiteng suaktalo hi. A pasal a sih leh a deih peuhpeuh tawh kitengthei ding a, ahi zongin thu um mi bek ten'pih ding hi.\nPasal nei numei pen Pasal khut nuai ah om a suakta lo ahih lam ih thei hi. Numei khatin Pasal Thu um lo khat nei a ama thu a, ah Pasal ahek ding pen Lai Siangtho in na deih tuan lo hi. Tua mah bangin hih Lai Siangtho tungtawnin Numei in Apasal lam zuanding, mai notding kihenlut ding cihna hong hi pah hi. Tua bek hi lo thu-um mi bek tenpih ding ci lai hi.\nTua ahih manin Zi,pasal ding na ngaih, na zon ciangin na pilvang mahmah ding akisam ahi hi. Thu uppih mite nangawn zong alawmpa lam painuam lo ama ut thu a utna lam khat a, tai teta cih zong pen Lai siangtho deihna dan na hi lo ahih manin tuadan zi, ding pen na neihkhak loh ding kidawm in, Piangthak taktak hilo Lai Siangtho umlo, cihna hi khangel lel ding hi. 1. Pasal in Zi Pasian thu-um bek hi lo-in a Piangthak na neih leh, Na hilh kul lo-in Ruth Bangin amai lam hong nawtin thu hoih hi ding a, Thupha Ngah kipatna hi ding hi. 2. Zi-in Pasal Pasian thu-um na neihnak a Na mailam Ruth bangin na nawt nak leh Pute it lo kua mah om lo ahih manin, Natate leh Lawmpa in a Pute uh hong kin mahmah lel ding a thu hoih hong hiding hi.\nThupha taktak ih san nop leh, Ruth dan a, Pasal lam ah Biakna hi-in Na khat peuhpeuh ah ih sunglut ding kisam hi. Esther bangin asunglut teh amite ading thupha suak hi. Sunglut le cin apute ading in thupha hi ding hi. Numei in Pasal lam zuih ding, na khang kisimna ahih lam zong hong lang sak mahmah a, Thu um lo Pasal na neih leh, Na pasal lam na zuih kul ding ahih manin, Na Khatha, na taksa tha nem mahmah ding ahih manin, ahun om lai in, Lai Siangtho deihna bangin nungta, gamta, neihsawm in.\nDEIHLOH PEN in Thu um lo mi Pasal tawh a kiteng nahih zenzen leh Lai Siangtho in Pasal te tung ah thu neih lala ding hong deih lo a, na gamtatna hoih tawh na lawmpa, Na lawmnu in Pasian a muh theihna dingin, Hanciam in ci hi. Christian hi a Piangthak lo na hih leh bel thei khang e, anui a na sim in.\n1Peter 3:1-1Tua mah bangin zite aw, na pasalte uh Pasian thu umlo ahihkhak leh na gamtatna hangun Pasian thu a uptheihna dingun na pasalte uh thu na mang un. Kampau kul sese loin, 2na gamtat hoihna uh a muh uh ciangin Pasian thu hong um ding uh hi. 3Na hoihna dingun puatham kizepna ahi sambawlna, kham leh suangmanpha tawh kizepna, puan hoihnono silhnate na bulphuh kei un la, * 4Pasian' muhna-ah a manpha mahmah ahi lungsim puakzia, a tul theilo sunglam hoihna na bulphuh zaw un. 5A beisa hunah Pasian muangin thu um numeite in a pasalte uh thu mangin, tu-a bang danin a hoihna dingun a kibawl uh hi. 6Sarah zong tu-a bangmahin gamta a, a pasal Abraham' thu mangin, “Topa aw,” a ci hi.\n“Na lawmpa Pasian thu-um lo, Piang thak lo ahih leh Na lawmpa Pasian a up nang leh Piangthak nangin Numei pen a tawhtang na hih lam kiphawk mahmah in.” Christian ah kicite sungah zong Piang thak vetlo tam mahmah ahih manin Zi ding or Pasal ding pen Zon siam mahmah kisam hi. Na Zi, Pasal ding pen Nam leh Namdang tawh buaima sak sangin Pasian thu um maw, um lo cihtawh buaima sa zaw le cin, Na innkuan sung hong nuamzaw ding hi, Nihna ah Nam kibang pen ahih theih liai leh bel kisam a, amasa cih hituan kei, Pasian zia thupi masa zaw, cih tuni in hih teng tawh akihan thawn hi hang.\nNote: # Pasian in Christian mite Christian mitawh kiten ding bek na phal hi. #” Christian lo, Piangthak lo Pasal na neih leh Pasal tung thu hilh ding deih lo a, Gamtat hoihna tawh Pasian amuh dingin nungta in ci hi. Pasian amuhna ding tawhtang na hih lam phawk in” # Numei in Pasak tung ah thu nei lanlan cih pen LSTho in deih lo hi, @ Sum leh pai deihna taksa ngaihsutna tawh Pasal a zong na hikha hiam?\nBy: Siam Khaute, USA


url: =Haksatna tunga gualzawhna ~ Dr. Ngul Khan Pau :: ZOMI DAILY\nposted on 7 December 2017 at 10:06 pm Lomkholna: Article, Ngulkhanpau\n“Sat puka a na om hiam; na thokik hiam tawh kisai lo hi” – Vincent Lombard nuntakna pen pukna vive hi a, ahih hangin puk den lo hi. Mi khat peuh in na khat peuh a kisat puk sak den leh a sila bang ngaihsutna amau sungah om den ding hi. Kammal kizang pha mahmah ‘Lampi kizui tam lo’ cih na za ngei hiam? Tua pen mi lawhcingte in a zuih uh lampi ahi hi.\nLampi pen haksa, phok in lauhuai tase leh amaute in tua lampi tawpna ah bang in amaute ngak ahi hiam cih theician uh ahih manin zuih ding thadah lo uh hi.\nNopsakna lampi tawnte, rose-pak tawh kibang nuntakna a zangte, hun khempeuh a thagum suah kisam lo ding nuntakna lamen dente in lawhcinna lampi tawn lo ding uh hi. Ahang pen lawhcinna lampi in nakpi a sepna tawh kisial, pumpi ki-ukna, aman bang zah hita seleh ngahna ding ahih peuh leh piakngamna ahi hi. Mi khatpeuh a man kigen zah a pia ngam lote in na khempeuh mawhsak in paulap zong ding uh a, tuate tawh amau nuntakna bei ding hi.\nNa nuntak sunga haksatna na tuak ding pen nuntakna ah a ngeina hi a, ahih hangin haksatna neih leh neih loh a thupi hilo hi. A thupi leh kisam pen ahih leh tua haksatna tunga gualzawh nadingin bang sem na hi hiam cih hi zaw hi. Joshua J.Marine in khatvei lai in, “Tonate in (challenges) nuntakna hong nuamsak hi a, tua tonate i zawhna in nuntakna manpha sak hi” na ci hi. Nuntakna nopsakna bek ah kinga kei inla, a manpha nuntakna nei in. Hih anuai ah na haksatna pen lawhcinna na ngah theihna ding hi cih thu tawm gen ni.\n1. Suangmeihol (coal) lakah Suangmanpha (diamond) zong in:\nNuntak sung a na tuak khak khempeuh in manphatna nei hi. Nang ngaihsutna ah tua bang na hi khin lo thei hi. Bang hang hiam cih leh na nasak leh hong nasak thute na mangngilh thei kei hi. Tu mahmah in zong mi a tul a simte in na zuih mah bang, na tuak bangbang tuak uh hi cih thei in. Na haksatna panin na sin khiat thute in midang haksa tuakte tua bang a tuahna uh panin huh thei hi. Nang mahmah in zong na sinkhiat thute a manpha na suak sak thei hi.\n2. Na ngimna nungtasak den in:\nNasep ding khat bang hangin sem ding cih na theihcian kei leh ngimna nei lo na hi ding hi. Tua hun ciangin haksatna neucik nangawnin tua nasep hong nusia-sak ding hi. Ahi zongin, na ngimna leh muhkholhna na lungsim ah na koih teitei leh haksatna na tuakte na pal galkai ding hi; ahang pen na nuntak sunga na nasep pen tu a na tuak laitak sangin lianzaw hi cih na thei hi. Biakinn ah buaina hong tung dinga kiging khol dingin pai loin thupha ngah ding bekin i pai uh hi. Jesu na it hang in nuntak galdona ading a ki sa zo na hi tuan kei hi. A lungdamhuai thu in haksatna in nang adingin na hoih sem thei hi. Kha Siangtho hanga thahatna na ngah theihna dingin hong huh thei hi.\n3. Jesu kiangah tai in:\nHaksatna hong tun ciangin, Jesu kiang ah tai masak pen ding ahi hi. Kong kikhak khumin, taikhia ahih kei leh nang hong huh thei dingte kiang pan kituamkoih kei in. Jesu kiangah tai in. Jesu pen i upna Bawlpa leh a Gualzopa ahi hi. Ama’n, “Note ka hong nusia ngei kei ding hi” (Heb.13:5) ci hi. Jesu in hong guaksuak sak lo ding hi. Hih buaina pan na suahtakna dingin amah muang in. Jesu kiang na tai khit ciangin na lungtang ki-en in. Kisikna leh muanna tawh Jesu kianga tai ding pen haksat tuak hun a i sep ding ahi hi.\n4. Na vai khempeuh ap in:\nHih pen haksatna panin taimangna nasep hi lo hi. Vai khempeuh Jesu tunga apna pen suahtakna dinga khalam kalsuanna ahi hi. “Pasian in note hong kem ding ahih manin na lungkhamnate khempeuh uh ama kiang tunpih un” (1 Pit.5:7). I vai khempeuh Jesu tungah i ap ciangin i haksatna zong amah tungah a ap i hi hi. Jesu na lamdang bawltheihna khut ah na pawl khat na ngakpahpah ding om hi.\n5. Nang leh nang kihanthawn in:\nCar khawlbupi (engine) a tui a tawm man a buai na za ngei hiam? A tui a kithun kik cianga tua car nungta kikpah bangin nang zong tui kisam na hi kha ding hi. I nuntakna zong tua bang mah hi a, tamveipi hih leitung nate tawh buai in i tui hong tawm hi. Pasian Thu i lungtang a koih ding i awlmawh loh manin i nuntakna lauhthawnghuaitak in i koih hi.\nPasian Thu na lungtang suangpek ah kiptaka a kigelh ciangin nang leh nang na kihanthawn thei ding hi. David zong Topa sungah amah leh amah kihanthawn hi cih Lai Siangtho ah i mu hi. Lai Siangtho Late sung pen galte pana hotkhiatna ding ngetna vive in dim hi. Hih thungetnate ngaihsun in David nget bangin Pasian huhna na ngen thei hi. Pasian in hun khempeuh ah huh hi.\nDavid kumpi dinga sap in om a, hih a siangtho sapna hinapi in haksatna leh langpanna in umcih den hi. The Road To The Mountain Top Isn’t Paved by Harvey Schachter cih ah Erik Weihenmayer a haksatna panin in nuntakna ah lawhcinna a ngahna tangthu hoih mah mah khat om hi. Hih in eite zong i haksatna pan gualzawhna i ngah theihna dingin hong thathosak dingin ka um hi.\nErik Wihenmayer in tan 8 leh 9 a sin lai in a khuamuhna hong hat lo ahih manin ama leitung bei dingin um hi. Kha bang zah hiam zawhin TV show khat That’s Incredible kici Terry Fox in cancer natna a maituah dan thu hong gen kik a, a nak tawh a TV screen tuah liangin tua khangno in Terry Fox a khe khat tawh a tai en hi. “Ka lungsim hong lawng pen ahih leh Terry mel puak zia hi. A mel ka et ciangin a kituak lo tampi om hi.\nGimna tawh kidim hinapi a mel ah nuamsakna mel tawh vaak hi. A pumpi gawng mahmah tase leh a sunglama vaak hat mahmah in a pumpi hatna pia hi. Tua limin ka kha kun a om lametna leh hatna hong nei sak hi. Mi tampite pen tua bang haksatna mun panin khawl kha ding uh hi, ahih hangin lamdang takin Terry in mailam nawt in a laizang ah tailut hi.\n“Tua Terry mel ka muh ciangin haksatna huihpi hat mahmah in i kimkot ah hong nawkin tua hong nawk thahatna zangin ei mah leh ei mah hatzaw leh hoihzaw in kibawl thei hi hang cih ka ngaihsun hi” ci-in Weihenmayer in gen hi.\nTua ni a lametna meivak in maban kalsuan dingin makaih a, lawhcing in amah a tona (challenge) in zang hi. Leitung Gambupte (continent) a mual 7 dawnah mitdel a kah zo masa pen hih ding, Everest mual zong hi ding hi. Haksatna pan a sin khiatna in kum 1999 kuma laibu hoih mahmah Adversity Quotient kici, eite in nisim a i haksatnate na thupizaw ngahna ding a hong lamlak ding Paul Stoltz tawh hong bawl khia uh hi.\nTua ahih manin Tuipi daisak theipa khut sungah na khut na koih peuh leh a hatpen Pasian (Almighty) in na nuntakna ah na lamdang a bawl ding thusim (secret) hi lo hi. Sir Winston Churchill in a manpha mahmah hanthawnna sangnaupangte tungah pia hi, NEVER, NEVER, AND NEVER GIVE UP. Rev. Dr. J.M. Ngul Khan Pau\nPrevious: Bang hanga Jerusalem kituhna hih banga buaihuai leh nawngkaihuai hiam?\nNext: Malaysia ah sangnaupang khat thuhilhna kisatgawp in sihlawhliang


url: =RST Taw Kisai Meeting ~ Thu Tatuam (Siyin News)\nRST Taw Kisai Meeting\nThursday, August 14, 2014 Refugee Taw Kisai No comments\nCDU ii vaihawmna taw tuni 14/8/2014(thursday) ni -in suutpom lampuite le RST pan uliante kimukhopna le thu kikupna khat Chinese Assembly Hall ah zing nai 9-12 dong ki nei hi.\nRST pan Mikewell, Wai Mei(investigation officer) le Ms. Brianne te hong kihel thei hi.\nMs. Wai Mei in fraud case huvau amate mu bang hong kikup pui hi.\nMalaysia suutpom ngamthum na thengsa le malaysia ah aom lai avekpi fraud case 2300 val om hi. Tuak sung pan 1600 sia Malaysia ah om lai hi. A omlai teng sung pan 900 bang ph taw ki sam a, 400val hiat bek ki sam thei ci hi. A kisam theite sung pan pawl khat hong pai thei a, pawl khat pai ngawl ci hi.\nRegional Commission zum pan sawlna taw kizui in thukan tu thudok tu adawl adawl in ki phuan a, naseam khawm khu hi. RST zum pan kisam aa, hong pai suutpom khat sim ii, hong panpui na taw kizui mawpiak ki ciangtanh sak hi.\nFraud min taw na nga uh ahi;Medical record, bank passbook, Birth certificate le adang certificate tatuamte, na min man tatak taw na lai kik thei na tu hong ki vaihawm pui tu hi.Cidamna taw kisai zato kaa tu te zato na pai ma RST pan lai(attestation) hong la masa ta vun.\nMikewell; Fraud case sung a kihel kuama po mawpiak thuak tu hi. Khat le khat ki bang ngawl tu hi. Interview kik tu hong paite kamkum(interference) a, a zo kik tu daan kihil ci za khu hi. Na hil na tung tawn ah bangma phat tuamna om ngawl tu hi. A hi babang maan tatak in na tangthu te hong son ta vun. Anawngkai sak taw kibang tu ni hi.\nNgam thumna theng sa fraudcase teng zong, a thetna ngam ah thunei te tung ki puak siat zo hi. A thetna kumpite ii khensat bang hi tu hi UNHCR pan bangma ki ci thei ngawl hi. Suutpom hi na pan zong hong ki tawlnga sak thei tu hi.\nCDU: Community sim ah haw tu khu hi. CDU pan hong kipia system vai, sum(tum/pusuak) kep dan le en kawm tu khu hi.Aug 21(thursaday) ni ciang Education dept taw kimu khopna om tu hi. Dok nop om te ki nging khol tavun.


url: =It zawhna maw, up ziauna? :: ZOMI DAILY\nIt zawhna maw, up ziauna?\nposted on 14 February 2022 at 1:54 pm Lomkholna: News, SuanghDal\nMihingte in Pasian heh hi cih thu awlmawh lo uh hi. Pasian’ hehna lau ngaihsut nuam nawn lo uh hi. Banghang hiam cihleh thuhilh Sya khempeuh phial in Pasian in itna hi cih bekbek tawh kalsuan pih uh a, Pasian in bang thu bang hang cih om sak loin amaute it limlim (love them unconditionally) hi cih ciang bek suah mawk uh ahih man hi.\nChristian gim nam pawlkhat te bang in Pasian pen itna ahih manin heh tha pai cih bang om ken teh. Hell cih zong bawl ken teh. Mawhna pen Jesuh Khrih in Singlamteh tung ah leitung mi khempeuh it mahmah ahih manin a Tapa neih sun a hong piak dongin hong tatsa hi lel hi ci-uh a, mi khempeuh a tawptawpna ah gupna ngah mangkhin ding suah lel uh hi (Universalism). A tawptawpna ah mi khempeuh in gupna ngah mang khin ding cih (Universalusm) upna nei teng mah in gupna kitaan thei ci kik kawikawi leuleu uh hi.\nMi khempeuh in gupna ngah lo. Jesuh a um takpi mite bek in ngah. A ngah takpi khit teh thu-um mite in gupna tan kik nawn lo hi. Pasian pen itna ahih manin tua itna tawh thukhen ding pa hi. Itna Pasian hi keileh heh thei lo ding, thu khen ngei lo ding hi zaw hi. “Topa hoih hi kei’ tung ah” cih thu maan taka i cih theih nadingin “Topa heh hi kei tungah” cih thu i ki ciat mahmah phot kul hi. Pa Pasian tungah kisikna lim pen Jesuh Khrih sungah upna tawh lah kul hi.\n2. Upna le kisikna pen maitang nih nei sumtang tawh kibang hi. Kisik cih ciangin mawhna taisan cihna hi a, um cih ciangin Khrih kiang zuan cihna hi. Hih thu nih pen a kikhenkhia thei lo maitang nih nei sumtang khat a bang ahi hi. Kisik bek-a dingcip cih tawh kingah khin loin Jesuh zuat kul lai-a, um cih phil phel bek tawh kingah lo leuleu-in Pa Pasian tungah a kisik nuntakna nuntakpih kul hi.\nSya pawlkhat te in zong Thukham zuih zawhna tawh gupna kingah lo ci tei napi uh it zawhna tawh gupna a kingah ding sa leuleu uh hi. Thukham le Itna in a kalh uh thu a kikim linlian ahihna a thei kha lo mi tam mahmah hi. Thukham khempeuh thu khat-in a kilak ciangin Itna kici hi (Gal. 5:14). Thukham=Itna. Thukham zui zo pa na hihna tawh gupna na ngah loh ding mah bangin, a it zo pa na hihna tawh zong gupna ngah tuan lo ding hiteh. Thukham zui kei ni, it kei ni cihna hi loin, it zo lo, zui zo lo ihihna pan Pa Pasian tungah kisik ding le Jesuh Khrih sungah upna kisam ihihna a kigen ahi hi.\nHotkhiatna ngah nadingin Biakna dang khempeuh in zong itna bulphuh uh-a, Christian Biakna bek in Upna bulphuh hi. Biakna dang khempeuh ii bulphuh pi pen itzawhna tawh hotkhiatna thu hi a, Christian Biakna pen upna hang bek tawh hotkhiatna ahi hi. Tua upna hang bek tawh hotkhiatna sungah zuihna maan le Itna maan om thei pan hi zaw hi. Evan. Suangh Dal\nPrevious: USA, Kentucky pan Pa Pau Kam Lian (Tonzang, Naulak) in hongnusia\nNext: Ka lung ngaihngaih ciang ~ Thangboi\nKhristian innkuan leh Piakkhiatna ~ T. Sawm Lian\nThailand ah Kawlgam numei abuansawm khat temta tawh kidawtlum ~ ZD\nKawlgam ah gamdang khualzinmi (Tourist) kiam mahmah


url: =Kipawlna khat peuhpeuhah atheihhuai Structure leh Procedure ~ Langh Khan Mung :: ZOMI DAILY\nposted on 10 June 2017 at 8:58 am Lomkholna: Article, Langhkhanmung\nKipawlna khat peuhpeuhah kihel Sia le Upa ihi zongin, a kuakua in zopau ahihloh hangin anuai-a kammalte theihhuaisa ing.\nKipawlna i kilamzia hi. Pawlpi bangin genteh lehang Upabul-OB, Uppate- Board of Deacons/EC, CC-Church Council, Kumcin Upate-Annual Delegate leh a kiguang tuanvai neite-Committees cihbangte ahi hi. Hih sunga kilamna/zia sunga kihello mipawl khatin thu kikupna atuamtuam peuh na nei mawkmawk thei hi.\nTuate pen kilamzia sungah kihello ahih manin khensatna bangmah a neitheilote-not decision making body ahi hi. Kilamzia sunga kihelte bek pen kikupna leh khensatna aneite-decision making body ahi hi.\nHih pen nasepzia hi. Gentehna-in thu kikupna khat peuh i neih ciangin hih kikupna sungah a kihel dingte pen pawlmi-member kici hi. Pawlmilo-(Non Member) te pen kamkupna sungah kihelsak ding hilo hi. Tua pen procedure khat hi. Kamkupna neinuam ka hih manun na pusuak in kicih ding hi. Kisuanna ding/hehna ding omvetlo hi.\nPawlmi ahilo thungainuam a om leh hong kingen dinga, thungai ding sang ding/lo pen pawlmite kikum masa ding hi. A kisan leh tutna atuam kivaihawmsak a thu ngai lel ding hi. A kiciamnuih gen hangin ” Hih lai-ah tu inla pau kei in” ahi hi.\nKipawlna khat peuhpeuhah hih atunga nih: Kilamzia sunga kihello mi pawlkhatte kisamsamin kamkupna-meeting nei cih leh kamkupna sunga kihello ding mite kamkupna sungah kihelsak pen ahi ding hilo hi.\n(Robert’s Rules of Order or Robert Rules of Parliamentary Procedure in phal hiaulo hi)\nPrevious: Malaysia, Shah Alam sungah Damiah khat atawbo teng kikapliam in kiman\nNext: Philippines gamsung migilo te zat Facebook Account honkhat khakcipding ngetna kinei


url: =HONG THUPI BAWL ~ TBC-Y\nHONG THUPI BAWL\nPosted on Saturday, November 30, 2013by Siam Kim\nTopa in hong za taktak zo-a, ka thungetnate hong ngai hi.____Late 66:19\n Ezekiel 37-39\n 2 Peter 2\nC.S. Lewis asih zawh nipi kaal khat khit ciangin, England gam Magdalen kikhopna Biakinn ah a lawm teng kikaikhawm-in mi nautang pan kipan mipil misiamte’ a huzap zo laigelh siampa pahtawina nei uh hi.\nTua hun sungah, alawm it Austin Farrer in Lewis pen ama’ tunga kikhak lai khempeuh a thukkik ciatciat pa hi, ci-in pahtawi hi. “Mi khempeuh tungah a lungsim neihzia pen ngaihsut sakna le zahtakna tonkhawm hi” ci-in amuhna gen hi. “Na kammal zat khempeuh amah’n hong thupi laaksak hi,” ci-in Farrer in gen hi.\nTua mah bangin, Pasian in i thungetna khempeuh hong neu ngaihsut saklo-in limpha takin na ciamteh khinkhian hi. Haksatna lianpi atuah laitakin Late 66 na-ah laphuakpa Topa tungah kapin kiko hi (tg. 10-14). Tua khit ciangin, Pasian in huh ahih manin lungdamna ko-a, “Topa in hong za taktak zo a; ka thungetnate hong ngai hi” (tg. 9) ci hi.\nThu i nget ciangin, Topa in i kammalte hong za-a, i lungsim hong thei hi. Late laphuakpa bangin, “Topa’n thupha ngah tahen, ka thungetnate hong nawlkhin saklo-a, a hehpihna hong ngahsak hi” (tg. 20). I thungetna pen Amah tawh thuk taka i kimuhna mun suaksak hi. Hun khempeuh ah Amah in i kammalte hong thupi san hi. – David McCasland\nThu ka nget ciang Amah’n hong za,\nAma’ kammal ka lungmuanna;\nAma’ hun le zia bangin,\nAmah’n a hoihpen hong pia. ___Hewitt\nPasian’ phawk den mite ihi hi.


url: =Video: Inndawl 2 na pan akiasuk numeino khat leilak atuksukma in kimankha :: ZOMI DAILY\nposted on 30 June 2019 at 6:36 pm Lomkholna: News, Sawltak, World\nTurkey gamsung aom Istanbul khuapi sungah naupangno khat inntung panin kiasuk in, leilak atuksukma in pasal khatin naman khathei bilbel hi. Tuabangin naupangno akiasuk amatlaitak Video kizaihkha in, tua Video pen Social Media tungah ki thehzak (Viral) pah hi.\nAthu akigenna ah tua thupiang pen Istanbul City, Fatih District vengsung ah thupiang kici hi. Inntungpan naupang kiasuk amanpa pen amin Fawzi Zabaat kici a, kum 17 aphakhin khat ahihi.\nTuapa pen Fatih District vengsung ah khetawh apai laitak in, inntung khatah naupangno akimawl galmuh hi. Tua naupangno pen kum 2 aphakhinpan numeino kici a, aomna Apartment ii tawlet (Window) geinai ah kimawl in kiasuk dekdek hi. Tua numeino akimawlna pen inndawl 2 na ahihi.\nVideo: A viral video has turned a young man into the hero of the hour in Istanbul after he was seen catching a toddler as she plummeted from a second-floor window.\nTuabangin amuh ciangin tuapa inzong ageinai aomte’n amuhding, akepding uh lunggulh in otsan hi. Ahi zongin tua naupangno pen kiasuk takpi a, pasalpa inzong anuai panin napangin leilak aki saksukma in manthei bilbel hi.\nMore: Inntungpan guaktang in akiasuk Model pen aki sawnkhia hiding ci\nTua thupiang hangin pasalpa pen thupi kisa mahmah hi. Dogan News Agency te’nzong Interview bawl uh a, thudotna adawnkikna ah “khuasung lamzik sungah kakhe tawh kapai laitak in, tawlet gei ah numei naupangno khat akiasukdek kamu hi. Ka otsan hangin kuaman mumanlo in, hong kiasuk takpi a, kamphatna tawh leilak atuksukma in kamanthei bilbel hi ci’n genkhia hi. Sawltak #zomidaily\nPrevious: Peemtate! Thupha ngahte! ~ Pau Za Mung\nNext: Tangpi Khantohnading ~ Pau Sian Lian


url: =July 14,2021 ~ MUC\nAdmin 3:11:00 PM Articles, Offertory Reading Zomi\nMartin Luther in Pasian A Masak Manin\nMartin Luther in na khempeuhah Pasian masak ahih manin supna lianpi thuak hi. Bang bang thuak taleh Pasian nunun tuan lo hi. Ama nunzia in tuhun eite etteh ding ahi hi.\nKum zalom 16 sungin Roman Catholic Pawlpi in pawlpi in hotkhiatna hongpia hi, ci-in hilh hi. Pawlpi leh pope thuneihna a nial peuhmah in bawlsiatna thuak uh hi.\nLai Siangtho hilhkholh bangin papacy in sapi takpi hi. Hih khuamial hun sungin Martin Luther in Roman Catholic siampi lian khat hi. Lai Siangtho a simna tungtawnin mimal khat ciat in, mihing palaai kisam lo, Pasian kiang va zuan thei hi, cih thu mu khia hi. Amuh khiat thuman siksain Pawlpi thuhilhna nial hi. Tua hun a pawlpi makai in Pope Leo the Tenth hi-in amah sangin thunei zaw kuamah om lo hi.\nLuther in gamtatna tawh tawntung nunna kingah thei lo hi; hotkhiatna in Pasian hong piakkhong hi; Jesuh Khrih sungah upna i neih ciangin tua hotkhiat ngah ihi hi, ci-in a hilh ciangin pawlpi makaite heh uh hi. Ama thuhilh in pawlpi thuneihna leh pope langdo hi.\nLai Siangtho bek in pawlpi tungah thunei ding a, thu-um mimal khat ciat in tui kiphum a, siampi hi, ci-in a hilh manin Roman Catholic Church leh Roman Emperor bawlsiatna thuak hi. Bawlsiatna a thuak hangin Pasian a masak nusia tuan lo hi. A upna nusia ngei lo hi. Ama la phuah khat in “Muanhuai Kulhpi Nuai-ah” cih la phuak hi. Pasian Kammal in leitung kumpite tungah ukna nei hi. Kha Siangtho leh silpiak tuamtuamte in Topa hong piak hi a, eite tawh a hong omkhawm ahi hi. Thuman leh thu hoih tonkhawm hi. Ukna neite in mihing pumpi that thei a, Pasia thuman in ahihleh kuamah in a susia zo kei ding hi. Ama gam in a kip tawntung hi. Martin Luther in sihna dong a thuak hangin Pasian a masak ding nusia ngei lo hi. Ama upna in eite tha hong guan hi. Jesuh in eite a hong hotkhiat nadingin na khempeuh nusia hi. Pasian hong itna in Amah i masak ding hongkai hi.


url: =Sahkhua Khangkhaanna Tawsawn ~ Pu Zokhai :: ZOMI DAILY\nposted on 25 February 2016 at 7:00 am Lomkholna: Article, Zokhai\nLaaisimna leh laaibawlna nangawn hong nawngkaaisak zahdong-in Zomi-tawh kisai tusungteng thupiang tuamtuamte-in hong-hencip ahihman-in veina bupite hong suahsuk zeelkha ka’hihman-in alungluut khollote-in na’ piicinna dungzuui-in hongna telsiam sak-un.\nAmasa-in, Zomite mihing khuasakzia-tawh I-kalsuan hunpen moilaai, tomlaai mahmah-a, a-uangpen-in kum 150 cing naailo ahihlam I-thei ciat-hi. Leitung khang paizia-tawh I-tehkaak ciang-in Civil khuasakzia tuma kum tuulsawm-a apai khinsate en baanzo takei lehang, tuma kum tuul kim-a kipan thusinna leh thukanna leh sepsinna azangh Mikaangte ataangpi-a tuhun’ ading aki enteh ahihman-in themcik I-kitulh, I-kibaak nuam-hi.\nTulaaitak adamlaai, England-ah ateeng Sociologist (Sahkhuasiampi) Anthony Giddens’ laaibute tuma abeisa kum tuul kiim-a akigelhsa Greek mipilte’ laaibute leh Mikaang miluuite’ laaibute-mah bulphuh-in ama’ muhthak thuthuukpite gelhkhia-a asuut khiatna bangzah-in sah, tam khin-hiam cihthu I-mitmuh theihpak ding-in anuai-a nahvawh-ah nana meeklek lecin:\nAnthony-pen Mikaang khempeuh lak-ah laaibu agelh tampen hilo laai-hi. Ama’ laaibute leh ama’ pulaak thuluante (theory)te leitung buppi-ah kizangh cihzong hi naailo laai-hi. Adiak-in Sociology pupite Greek mipilpa Plato, Aristotle, Auguste Comte, Karl Marx, Emile Durkheim, Herbert Spencer, Max Weber, Georg Simmel cihte-a kipan khuaklianpi aneituam mite’ thuluan pan-in ngaihsutna leh muhna, saanna leh leptuahna, sepsinna leh agah etna pan-a akisuut laaigelh mipil tam cihtak-in tam-a, tua laaibute-mah saaikaak-a sepsinna (practice) ziak-in Mikaangte (English), Piancit (French), German, Russian, Seen-a kipan minamlian (pute’ hunlaai pekpan-a akiza) te-in tuhun-in leitung-ah tungtuangzo, lawhcingzo uhhi.\nZomi minam taangthu-ah Sahkhuasiamzil (Sociology) siamsinna genloh Zolaai piicing tak-a gelh theihnazah ciangding nangawn akisinlo, Zolaai leh Tedimlaai nangawn-tawh abuailaai, minam minkipding nangawn akitukalh laai zahdong-in I-tualniam uh-a, saangkah sunsunte nangawn-in siam taktak takeileh Kawlpau mah-tawh, Kawllaai mah-tawh ahihman-in naakpi-in kitualniam-hi. Thamlo-in, saangkah sunsunte’ siamsinna bulpi-pen Kawlte’ thuluan hipahphot ahihman-in naakpi-in niam-hi, banghanghiam cihleh Kawl Gamukte-in akhangkhin gamte’ democratic kalsuanna kalh ahihman-in tuabang gamliante-ah akisin thuluan thupite leh laaibu hoihte tanh (khwey-daan; share) ngahlo uhhi. Tua ahihman-in Kawlgam a-ihmutcip sung-in gamdangte vaanlaai-ah leengta uhhi. Tua sung-in Zomite-in Kawlte’ vagil sung-ah tangciak-in nunlehmual-pen sial khekhaap sung-a uiphuk’ mun sang-in atoizaw-ah awkcip-hi.\nTua kawmkaal-ah, saangkah sunsunte-in Kawlte’ limited source bekpan-a akisin ahih-tawh kizuui-in siamsinna agah khempeuh Kawlgam’ ading bekmah-in kizangh pah-hi. Tualo gamdang-ah bukaan khia-in siamsinna ava-zomzo sunsunte-in ataangpi-in Theology hongsin uh-a, tua siamsinna pan-a agah khempeuh Zogam-ah pawlpi athak pianna guipi hongsuak leuleu-hi. Tuabang-in sahkhuasiamzil (sociology), silkansiamzil (science), khuaklamsiamzil (psychology), kiukna (politics), sumsinna (economic)-a kipan tualsung, tualpawl, tualleenphung (society) leh minam khantoh nading thaguipite khatbeek Kawlgam pan-in pianglo thamlo-in gamdang pan-inzong hongki ciahpih lo-hi.\nTuma adiak-in Kawlgam-in suahtaakna angah 1948 nungsang nangawn Zomite-in Zolaai-tawh kician tak-a akigelh laaibu gina khatbeek neilo-hi. Akigelh sunsunte Mualsuang, mualsuang, mualsung cihbangpeuh hi-a, minam phattuam nading kihello zahdong-in tawm-hi. Tuabaan-ah, minam minsel thupuak, thuthang (news) kician nangawn bangmahtham omlo-hi. Thupuak, Laaitaai cihdaan anengneng a-om sunsunte nangawn-in sahkhua lamsang hitaleh kiukna lamsang hitaleh Sahkhualam Thutanna (Social Justice) lamsang kammal khatbeek kihello, hel ngamlo uhhi, ahangpen I-telsiampih ciatsa ahihi. Tuabang-tawh Zomi minam kalsuanna kum 100 sung-ah khantohna-pen “gamdang-ah sponsor zong-a Laai Siangtho sinding leh ciahciang-a pawlpi phuhding” cih longal khatbeek omlo-hi.\nPasian’ geelna sung-ah 2000 kum kiim-a kipan gaaltaai (refugee) minpua-in Zomite honkhat gamdang adiak-in akhangkhin gamhau gamliante-ah tuntheihna lampi-khat hongpiang-hi. Tua lampi atawnkha Zomi om sunsunte-in leitung sahkhua khangkhaanna lam-a thuguipite mitsuan lo-in “seppak ngahpah” tepawl bekbek-ah kituhteh-in minam’ ading maailam saaupi khual-a kalsuanna sang-in tumahmah-a neekpah lawhpah lam-ah ki-phuul keei-hi. Naakpi-in dahhuai-hi. Ka’ zaakkiau khat-ah, Zomi sungpan-in USA-ah sanggampih khat-in MCWS ngah-in, England-ah sanggampih khat-in MCSS ngah cihthu-in themcik hong khamuangsak tuam-hi. “Seppak ngahpah” kalsuanna-pen khua-a I-sanggamte huhna lam-ah ahoih mahmah-tawh kisuun mah-hi. Ahizong-in, “Khua-ah mihau, minuamsa ka’hi-uh…” ci-a aciakciakte mahmah-in, “seppak ngahpah” tepawl hongbawh ciang-in paammaih sak-huai mahmah-hi.\nZomi minam buppi sung-ah ataangpi hualpi nih kipha-a, Zogam bulphuh-a khuasa pawlte leh gamdang bulphuh-a kalsuan pawlte cih-in ki-en thei-hi. Zogam-ah atung-a I-gensa mahbang-in siamsinna lam-ah kikhangkhaanna kician bangmah om naailo-hi. Gamdang-ahzong tuabangmah ahihi, banghanghiam cihleh “seppak ngahpah” mun pan-in bangmah pilna siamna adiak-in sahkhuasiamzil-tawh kizom siamna kidang kilkel lo-hi. Hih Zomi Hualpi nih kaal-ah buaina nangawn atawn atam-in piangkhin ahihlam kilangh ta-hi. Abulpi-ah, gamlian akitun ciang-in Zomi tualniam lungsim ataangpi-pen siamsinthuahna anei hilo kimlaai mipil mahmah bang-in, laaisiam mahmah bang-in internet maaitang-ah ngalliam (hero) aseem hongpung mahmah-a, kipawlna tuamtuamte thulah (adivice) khawng pia giapgiap, thukhen giapgiap, mimal-a kiko giapgiap cihbang hongkhan ciang-in Zogam ahihkeileh Kawlgam huam-a kalsuan Zomite’ lampan “hihte bangmah hikei, minam it hikei, itleh hongciah in the, eima’ masuan eimah’n theipen hihang” cihlam-tawh huihlak daatlak-ah pankhopna khauhtak akineithei kimlaai gi (boundary) guhpi khat kikhung khiinkhian mawk-hi.\nHihbang kitoknawi hun (chaos) sung-ah, Zogam lam bulphuh mapangte’ saanna avekpi-in akhialhloh hang-in avekpi-in maan tuanlo-a, gamdang tungsate’ mapanna leuleu ataangpi-in khial simtham dektak-hi, banghanghiam cihleh I-tunna gam-ah mite hau-in pil uh-a, siamsinna naakpi-in saang theimahmah-uh ahihna-pen ei mimal asiam apil ahau I-kisakkhaak man-in I’ muhlehsaanna, uplehsaanna khempeuh ataangpi-in kitukalh simtham-hi. Atelsiam ding-in kong lamen-hi. Gamlianpen leh gamhaupen-ah I-teenkhaak zenzen hang-in lolam (farm) kuanna khawng pan-in, setzung (factory) khat khawng-ah, sasemna, gan-gawhna phual khawng-ah, innlamna, buuklamna phual khawng-ah kum tampi I-om zenzen hang-in siamsinna I-zonthuah keileh I-pilna I-siamna bangmah kibehlap khollo ahihna Zogam-a mipihte-in atheih man-in internet hero te’ laaigelhte tung-ah khensatna leh sehna pia uhhi. Tua sehna leh khensatnate-in huihlak daatlak-a mapankhawm theihna lampi khaaktan-hi.\nZomi minam khangkhaan nading-a mapankhawm theihna omsunsun huihlak daatlak mapanna nagawn-ah pangkhawm theiloding dinmun akitun man-in pangkhawm cihleh kipumkhat cih peuhmah mualmong-et banglaai cihna ahihi. Zogam-ah siamsinna lamsang adiak-in sahkhuasiamzil lam-ah bangzah-in niam cih I-theihsa hi-a, gamdang atung sunsunte-in tuate mitsuan lo-in “seppak ngahpah” bekbek amitsuan man-in minam’ maailam-pen khuamial-in hongliah liitliit ahihi. Khangkhat-ah I-mapanna bangzah-in muiibun theiding cihpen eima’ thukhualna atom leh asauna tung-ah kinga-hi.\nMinam sahkhua phalammanawh khantohna a-om nading-in mipil misiamte’ laaigelhte adiak-in Mikaanglaai asiamte-in naakpi-in sim-a vawhkhiatding kisam-hi. Zogam-ah tuabang thuguipite vawhkhiatna om ngeilo zah-in tawm-hi. Aneupen zatpahtheih ahi suhlehciinsiamzil (agriculture) nangawn I-theihloh man-in bangzah-in Zogam keu-in tul ahihiam! Zomite bangzah-in tualniam ahihiam! En-in. Tuuk hongtun ciang-in vaaimiim gau leh vaaimiin gaap-huan bekbek banghang-in kine-hiam? Aalu leh maaiteh a-om sung-in aalu leh maaiteh bekbek-mah ninhuai zahdong-in kimeh-hiam? Taang tuuktun hun-in banghang-in taangciim leh taang taaksih bekbek sungtholh liang-in kine ahihiam? Ankam akilawhtheih-a kipan ankam bekbek, gualkhadi akilawhtheih-a kipan banghang-in gualkhadi bekbek-mah kimeh-hiam? I-gamlei pan-in tuhlehciinsiamzil a-omloh man-in, neekzia dawnzia ahzong khingkhai theihna omlo pah-a, atuahtuahna-a lono peuhpeuh ane bawng leh sakolte-tawh kilamdanglo liangzah-in Zomite I-khuasa khinzo-hi.\nHihtengmah sawtpitak I-thuak khitsa ahihman-in “seppak ngahpah” tepawl nawlkhiin pakthei lehang-a, maailam asauzawdeuh ngaihsutna-tawh siamsinna lam-ah naakpi-a taai kidemna I-neih kuulta hilo-hiam? Tualo-in akipaksak mahmah Democracy I-cih bangci bang-in I-gamlei sung-ah hongpo theiding, hongpaak theiding, honggah theiding ahihiam? Sahkhua khangkhaanna sahkhualam thutanna (social justice) bangci bang-in vawh theiding I-hiam? Democracy’ guipi khat ahi nuupaa tamkimna (gender equality) thuguite-in bangciang huam-a akisuut leh aki sepsuah ahihiam cihte koici theihding I-hihiam? Tualsung kihuuttuahna (social welfare) bangci bang-in I-gam-ah kivawh theiding ahihiam? Hihte omlo-in Democracy cihbang akhiatna omlo ahihi.\nSahkhua khangkhaanna thuguipite I-theihloh man-in biakna pawltuam (denomination) te khatleh-khat kizop ziading kitheilo ahihman-in gaalbang-in kibawl, sa bang-in ki-geem, bangcih nawnding? Makaai tutphah atu sunsunte inlah pawlmite bangci bang-a huaituahding cih’ sang-in amau’ lam-ah penglam gaalkaap ahite humpah tinten, thumaan deih-a thaneemna pulaakte langbawlpah, tutphah pia nawnlo-pah, paampaihpah,…. bangcibang-in thumaanthutak Zomite’ sung-ah nungta theiding? Hihte naaakpi-a lungngaihhuai thute ahihi.\nPasian’ thu cihthadah leitungthu mahmah-ah thumaanna (righteousness), muanhuaina (faithfulness: kamciamsa bang-a sep takpina, hiai-ah asan ahihleh huai-ah asan-mah hihna, khuttung lumleh bang-a hiah avom huah akaang cihbang omlohna), thumaanthutak (truth) ngaihna, lawmbawltheihna (friendliness), lungsianthona (honesty), lungsianna (sincerity), muhkholhsiamna (transparency), midangte’ ading sepsakna (serving others), midangte’ ading-a nuntaakna (living for others), laaizom kihuaina (brotherhood care) lungpuak neihna, gammi hoih suah nading haanciamnopna (willingness to try to be a good citizen) lungsim-a kipan mihing leh ganhing, singkung lopate mahmah ciangdong aphatuamsak lungsim puakzia naakpi-a akisam leh minam tuamtuam sung-ah akivawh thapaai ahihi. Hih hoihna khempeuh Pasian’ deih masate-mah ahihi. Hihte I-theihleh I-sepding ahihi. I-theih keileh theihding haanciamding ahihi, banghanghiam cihleh theihloh-in kizuui/kiseem theilo-hi, “Ye shall know the truth, the truth shall set ye free: thumaanthutak na-thei ding-a, thumaanthutak-in nang hong suakta sakding-hi” (CIA Motto).\nThuhoih thupha, sahkhua phalammanawh khantohna’ ading thugil thuguipi tampite naakpi-a kan-a sim-a sepsin kipat-hun mahmah-hi. Gentehna-in, Laaitui Khua sung-ah tualpawl (community) khangkhaan nading-in Laaitui Khuamite mah-in sim kuul, zon kuul, sep kuul ahihi, Tedimte-in alampi leh apaizia lam honglah keileh cihloh agaal pan-in hong sepsak theilo-hi. Kitel ding-in ka’ lamen-hi. Pulehpate-in “mi’ bawl-in kidaii-kei, ei’ kibawl-in kidaii” acih mahbang-in I’ minam’ daiina, tualniamna khempeuh Kawlte Vaaite I-siatsiat sang-in ei-mahmah kipan-in I-septheih bangbang seemto, kihuh, pangkhawm, asiate kihilh, kihilhte kihehlo, khut kileen, kalsuan, mual-ah suakkhawm (mualsuah dektak ciang-in khatkhawng lamkhang-ah khia sese-lo, lehsawn sese-lo, kengkal sese-lo, tonkhawm), tua ciang-in Zomi ci-a mi’ lak-ah ot-ot, kikoko-zong kuullo-in I’ minam sung-ah amaan pianthakna hongtung ding-a, eite’ Piangsakpa’ Maaipha I-muhlawh laailaaiding uhhi.\nZogam-a Zomite leh gamdang-a Zomite akuamapeuh-in bangbang hileh siamsinna sahkhua lamsang siamsinna, sumsinna, kiukna lamsang siamsinnate naakpi-in I-tu I-tate I-baak, I-tulh, I-tah kuul-hi. Ziakaai simsimta hihang. Ahizong-in Pasian’ Thu leh Kiukna Thu-ah laplo cihbang om ngeilo cih thuciin omngei-hi. “Lap keini” ci-in I-kipat keileh “lap ngeilo” ding-a, “ziakaailua tahang” ci-in I-kipat naakleh I’ kipat hunhun-a I’ lap zahzah alap I-hihi. I’ sihma ahih hamtangding kisam-hi.\nHih nahvawh-ah, laaigelhsiampi Peter Saunders-in laaigelhsiampi Jonathon Haidt’ laaibu a-veelkiikna themcik aveelnuam I-omleh:\nPrevious: Ka Nu zuau gen Kammal giat ~ Hau Za Cin\nNext: US gamsung khualzinna pawlkhat – 54


url: =Tulaai Leitung Thuthang Tuamtuam Updates April 29, 2015 :: ZOMI DAILY\nTulaai Leitung Thuthang Tuamtuam Updates April 29, 2015\nposted on 29 April 2015 at 8:13 pm Lomkholna: Khawmpau, Myanmar, News, World, Zomi\n• April kha kipat lam in USA gam Baltimore Palik te in Mivom Pasal kum 25 apa Freddie Gray kici pa man in Mawtaw nung ah lawnto ziau in gawnggaak zong gaaksak lo ahihman in Palik lock up pan simawk hi. HIh thu hang in leh Mivom te limlim Palik ten ongtuam bawl cih lungkimlohna tawh April 27 ni pan Mivom lom tang in lungphona nei uha, kithanopsuah suakkha uh ahihman in Palik mawtaw bek hilo Mikang te inn, mawtaw kigawm 150 vaal bang haalsak uha ainn neiten zong naphalsamlo ahihman buaina lianpi piang hi. April 27 ni zanlam pan palik ten zanlam kuamah vaakkhia saklo in 245 manpah uh ahihman in tu in daai zawdeuh ta hi. Hih Naupang vompa sihna tawh akisai Palik 6 sumpia in nasep kikhawlsak phot a, FBI leh Mipi hu pawl in athu kancian laaitak uhhi. President Obama inbel hehna peen aomthei mah hi ahizong in hibang a inn haal mawtaw haal ngongtat cihpeen mawhnalianpi ahihman in thuaksakding ci in April 28 ni in gensam hi. BBC\n• Saudi Arabia gam a om US te Palaai zumpi nuaizaan lianding a kithawi IS tetawh kipawl hiding a upmawh migilo 93 April 28,2015 ni in kahingmat ek uhhi ci in Saudi Arabia thunei te in taangkokhia uhhi.VOA\n• April 25,2015 ni Nepal gam zinlin na hang in tuni April 29, 2015 niciang mi 5,000 si in 4,806 kitawmthei a 200 mangthang laai hi. Mi 10,000 in liamna ngah uha, mipi 8million in cihmawh lawhmawh thuak uhhi. Hih mici mawhte kinamtaak zawhnading in $1.4million kinawhsap mahmah ci in UN te gen uhhi. Misi 10,000 cingmaithei ding ci in apatauhna thu leh amun mun ah Men kicim laaiding cih thu gen uh ahihman in Kathmandu khuapi pan mundang ah mi alomlom in kumpi amawkna in nawnkhia uhhi. Misi te dahpihna lahna in mipi nithum sung daaiding geelna nei uhhi. Hih Nepal zinlin na tawh kisai in pawlkhat te in nungkum 2011 Lawi 5,000 athah hang acizong om abeisa kumkhat laai pawl in Pasian naseem khat ahaallup hang aci zong om ahizong in mipil tenbel 1934 kum inzong khatvei zinliing a mi 8,500 si in ling zelzel theiding cilel uhhi. Bangbang ahizong in Tulaai tak Nepal gam mipi peen patau lua mahmah uha, Apasian unlah honzo cihthadah zanmang mawk ahihman Zomi Pasian naseem nuam velvel te ading munhoih sa mahmah ing.BBC\n• Indonesia gam te gamdangmi mawhna tuamtuamtawh agamvua thongkia mi 8 April 29, 2015 ngawngtan ek uhhi. Hih mi 8 sung ah Australia gami 2, Brazil 1, Philippine gammi 1 kihel hi. Hihbang a kithah miaumiau mawk ci in phunciat uha, Australia gamte Apalaai zum nasem te uh ongnawh ciah mahmah un ci in April 29, 2015 ni in samkik uhhi.BBC\n• Afghanistan gam ah April 28 ni in Men kicim ziahziah ahihman in mi 52 si in in 100 paidede lel hi. President Ashraf Ghani India gam nithum sung azin laaitak tawh kituak ahihman in atalkolh velval domsan poisa mahmah hi. VOA\n• Nigeria gaalkaap te leh Boko Haram migilo te April 28,2015 ni nasia tak kido uha, Nigeria gaalkaap ten azawhdikdek ban ah Boko Haram te mat nungak leh Numei 300 honkhia zo uhhi. Ahizong in hih ahotkhiat uh numei 300 te lak ah April,2014 kum a Chibok khua pan Boko Haram te mat numei 200 vaal te kihello ci uhhi.ABC\nPrevious: A ngaihsut huai leh a dahhuai thutak\nNext: Muvanlai leh Ak thu\nAsa athak meh namte in mihing khan sausak tuam\nZomi Lakhui thak DVD – Pasian’ minphatna Late “A nisim in, Ama’ hoihna” Taangkona\nTong Luansiam Lia Zozam – 14 ~ Hau Za Cin\nZeisu suah Lungdamna – Merry Christmas wish you all the best\nZomite Malaysia gamah i nuntakzia ~ Nang Khan Pau


url: =Citakna Taw Keamcing Tawng « Nikonghong\nHome » Sizang » Citakna Taw Keamcing Tawng\nCitakna Taw Keamcing Tawng\nCITAKNATAW KEAMCING TAWNG ci kammal sia 2011 kum sung Yangon Sizang Tuiphum Pawlpi te ii kammal let ahi hi. Hi kammal in biakna nasepna ah hikale, leitung nasepna ah hikale ih zui tu, ih let tu kammal pha mama khat ahi hi. Biakna sungah Laithiangtho kammal bangin kinungta a, leitung nuntak sungah leitung ki ukna upadi te ci bangin, kizui in, kinungta hi. Ih nuntak sung ih ngamtatna tungtawn in ih citak le ih citak ngawl sia ih kiim ih paamte in hong tel mama hi.\nKawlngam sungah kumpinu naseam in kum 20 val ka om zawk ciangin Hakha khua ah Chin State Livestock Breeding and Veterinary Department Head tu in 1996 in ka theng hi. Nilai nitak in Sizang mi teng kikhawm in thungetna veu ka nei uh hi. Tua ka kikhopna ah nupi nii veu in “Sizangte kiphasak mama tana Pathian in dan hong pia a, ulian tu peuma ki om nawn ngawl hi. Tua ahiciang Pathian tungah mawmaina ih nget tu kisamh hi, ci veu in thu hong sung hi. Sizangmi akua bang teng kiphasak ci sia ka ngaisut ciang ka he zo bua a, numei thuson po ci in ka koi lel hi. Tua nupite ii ci nop sia a bosa hunsung a, kumpi naseam ulian pawl khat kiphasak sa hi tu in ka um hi. Hi sung ah ka sontel nopna pan kumpi naseam ulian khat in a khutnuaite tung nasepna taw kisai in a hil a paute sia kiphatsakna hi ngawl ci sia heak tu pha ka sa hi. Kumpinu nasep panin pension ka laak ciangin Yangon ah teangin Yangon Siyin Baptist Church ah ka tum hi. YSBC ah ka tum zawk a ngei ngawlin pasal khat in pulpit tung pan in “Ei Sizangte sia a kiphasak minam te kihi a ci in hong son ciang lamdang ka sa mama hi. Tua bek dom ngawlin Church Council meeting ah pasal khat in “Ei Sizangte sia a thumaan ngawl, a leilot thei, a ngina ngawl, a muan thamman ngawl minam kihi hi” hong ci leleau hi. Tua zawkciangin Tedim suapui sangngam thuhil syate YSBC ah thu hong hil ciangin no Sizangte na kiphasak uh hong ci thong hial hi. Ngual in, kiphasak hong ci a, eima mama zongh in ih kiphatsakna ih heak liang ciangin maizumhuai mama ka sa hi. Ih pu ih pa te in: “A kiphasak te sia a mawmawte hi” na ci hi. Sizang minamte ih kiphasak le, a mawmaw minamte ih hi nginge hi, ci sia ih phaw tu ka dei hi.\nSizang mite sia a thinpha, a kiniamkhiak, ngual a hu nuam, ngual atu deisak, a kiphasak ngawl, mi citak minam ci in ka kingaisun hi. Ahihang 1996 kum Hakha ka thet ciangin tua ka ngaisutnate bosiat hi. Tua zawk 2007 kum Yangon ka thet ciangin Sizang mite sia a kiphasak, thumaan ngawl, ngual theam thei, muan thamman ngawl hong ci ciangin Sizang mite ih nuntak dan, ih om dan, ih luheak dan, ih pau dan ih sittel kik tu pha ka sa mama hi. Tedim suapui sangngamte in “No Sizangte zu kakham pastorte zongh reverend pia hi ngawl nu ziam ci bangin hong nunau thei ci in ka zaak ciang, nidang a ka ngaisut Sizangte citakna sia koisung theng thong ziam? Tua hi a, nidangin ih pu ih pate in a thinpha, thukhual, thumaan, ngual atu deisak, a ciim, a kiphasak ngawl, a citak minam in na minthang hi. Pawl khat in (eima le eima ih kicina po a hina le he bua hing!) Zomi Israel te hong ci thong sawn hi. Hi bangte sia ih citakna hong lak hi nginge hi. Ih pu ih pate bangbangin nungta a, bangbang zia in luheak ziam? ci sia keima muna bang a nuai a bangin tawmno khat kong at hi.\nPupate ii nuntakzia:-\nTaanglai ih Sizang mite sia mi nuamsa, thawsa, e sa khamin, hauin, ih ngampui mite in antawkna in hong nei hi. Tua hi a, ih Tedim minampuite sia Zinte ih ci sia tuak sung panin hong pai ahi hi. Ih zin in hong pai tawntung ahikom Zinte (Guest/ဧည့္သည္) a kici ahi hi. Zawnsakna kammal hi ngawl het hi. Ahihang tuhun ciangin Sizang minam sung pan mi ngina ngawl, miseksol pawlkhat in zawnsakna kammal bangin zangh hi. Hi bangin ih pau ih haam ciangin ih pu ih pate ii lungput dan, a citakna dan taw kileebul mama hi. Ih pu ih pate bangin citakna ih lak kik tu ih hanciam tek tu hi.\nPupate ii ngual taw a kipeeawzia:-\nIh pu ih pate sia sumzuak sumlei in khual a hawhaw hi tuak hi. Mihing tawm hikale Tedim ngam sung bek dom ngawlin Falam ngam, Hakha ngam, Mizo ngam, India ngam, Bengladesh ngam dongin pai hi ci in ih vanh zakte tungtawn in kimu thei hi. Ih pu ih pate sia minam khat in na ding a, ngual ii thupi a sak minam khat kihi nginge hi.\nPupate ii lampuizia:-\nKa no lai in ka Pa Mang Lam Khaw Mang sia Ukpi hi si (a ukpithasum sia 1958 အိမ္ေစာင့္အစိုးရ in a lomin pia a, tuak panin ukpi za bosak hi) Khua hausa zongh mee taw kitealin seam thei si, Circle Chairman khawng hikale na seam khawm thei a, Thuklai hausa Upate kikhopna ah hikale, Sizang hausa Upate kikhopna ah hikale thu ngai in ka om thei tawntung hi. Tua sungah a kampau thei tawntung khat sia “Sizang Pasal thu kikum ci buang matun ngawlin om tu hi ziam?” ci kammalte hikale, “Lianzawta thu kikum buang” ci kammalte hikale, ka za tawntung hi. A kikup thute thin khona tak taw a matut dong a seam valeng tu in a kinging tek ahi sia ka mu thei peuma hi. Ih pu ih pate sia a taktai, a thinkho, a thumaan, ngual a hu nuamte ahi hi. Atepteehuai mama thute sung pan\nThuklai sia khuapi hi ngawl kale khuapi dangte ahi Tedim, Falam, Hakha te taw kibangin 1947 in High School nga theina: (Hite sia ih pu ih pate ii vaihawm thiamna ahi hi. Khamtung ngam ah kuama in private in tan (10) sang phuan ngawl hikale Thuklai ah private tan (10) sang na phuan thei a, tua tungtawn in Dr. Vum Ko Hau in High School sang na ngen ngam hi.)\nJapan ngal zawk phet a Thaang le Thuklai motor lampi zikna le Sizang kual khua khat le khua khat motor lamzikna te: (Tua hun laitak in khamtung ngam mundang ah kuama in motor lam private in ziik ngawl hi.)\nKhamtung mundang ah Japan ngal zawk phet a, a om ngawl, Sizang sung bek ah a om Telephone: Hi bangte sia ih pu ih pate ii lampuizia le mihon ii citakna a kilaakna ahi hi.\nMikaang Kumpite in thupi hongsakminam:-\nMikaang kumpi in 1885 kumin Mandalay hong la in Kawlngam sia Mikaangte khut nuai suak hi. Ei Khamtung Zo ngam sia tasia hun lai in Kawlte ukna ngam hi ngawl lai hi. 1888 kumin Mikaang ngalkapte Kawlpi khua hong thet a, Khamtung Zo ngam hong laak nop ciang, 1889 kumin ih pu ih pate in Mikaangte Kawlpi ah tuaksukin nasia takin na do hi. Ih zak ngalhiam a kiban ngawl hangin kilel hi. Hong zaw ciangin hong vawtsia thathong ngawlin ih ukpite taw ma in kilemna vawt hi. (Thuklai ukpi Pu Kam Lam taw kilemna a vawt tepteena suang a phu sia tu dong ma in kikeam lai hi. Pu Kam Lam ii tupa Pa Lam Za Pum te inn ah om hi. Tua suang sia phu cipo a kiphut hi ngawlin Mikaangte taw a kiciamna laipi sia tungah sathin, salung, sachi taw phuisam in a kiphut ahi hi.) Sizang khua 5 pha a, tuak sung pan Voklak hausa a seam Pu Lian Kam (Taitan kisimna ah thi) sim ngawl khua uk (hausa) a sep ngei bangma in khua uk za ma na seamsak hi. Hi sia in bang hong lak ziam? ci le ih pu ih pate ii omdan a thupina hong lak ahi hi. Mikaang kumpi in tasia lai in thupi hong sa buale khua hausa in hong koi ngawl het tu hi. Mikaang kumpite in mi thupi in hong saang a, Khua uk hausa ih sep bangbang ma in hong koi hi. Mikaang kumpi in hausa (Headman) na ci ngawl in Ukpi (Chief) ci in zaa na pia hi. (THE CHIN HILLS by Bertram S. CAREY C. I. E. and H. N. Tuck Volume II Part III. – Gazetteer of Villages) Pu Lian Kam a thi zawk ciangin Voklaak hausa sia khua dangte khut nuai in na koi ngawl het in Voklaak khua mi ma ahi Pu Pau Khai ma hausa zaa na pia hi. Hi sia in bang lak ziam? ci le citakna hong lak ahi hi. Tua hun lai takin ih Sizang mite na citak hi buale Kamhau, Sukte uk sung a kitheng lel tu ahi hi. (Tua hun lai in Sizang khua 5 sia amate ukpi le amate ki uk a, Tedim ngam le Tonzang ngam sia Kam Hau, Sukte ukpi khutnuai ah om siat hi. Mikaangte hong thet laitak Sizang khua 5 ukpi teng\n1. Pu Kam Lam-Thuklai.\n2. Pu Khup Pau- Khuasak.\n3. Pu Mang Lun-Limkhai.\n4. Pu Khup Lian-Lophei.\n5. Pu Lian Kam-Voklaak.\nHi Chief teng sung panin Pu Lian Kam sia 1889 kum Taitan kisimna ah thi a, Pu Kam Lam le Pu Khup Pau sia 1893 kum myo-uk suam vai in Kantat thong ah thong taak hi. Pu Kam Lam sia Kantat thong ah leitung nusia hi.)\nIh pu ih pate sia thuman thutang a deite hi:-\nIh pu ih pate sia thumaan thutang a deite hi a, thumaan a sakte tungah a thi ngamte ahi hi. Tuabang a, Mikaang kumpite taw ngal kilemna vawt hikale banghangin myo-uk suam ziam? ci thu sia dokhuai mama a, ih heak tu zong kilawm mama hi.\nThuklai ukpi a khakbel a seam Pu Lam Khaw Mang (U Mang Khan Pum pa) tepteena sungah Mikangte taw ngaal kilemna thukimna sungah “Thau (Gun) kimat sak ngawl tu a, a nei ngei a kep ngei bangin keam thei tu hi” ci thu om hikale myo-uk Tun Win hong thet ciangin ih thau (gun) teng hong matsak ahikom myo-uk kisuam hi ci in na ciamtee hi. Hi bang a, myo-uk ih suam sia bang lak ziam? ci le lungkimna om sa, thukhensatna om sa khat sia thupisak a, a kholet nuam minam ih hina le, tua tungtawn in a nial ngam, a do ngam, a thi ngamte ih hina hong lak hi.\nHi a tunga Mikaangte taw kido nate ahizong, Myo-uk suamnate ahizong, State High School nganate ahizong, Thaang le Thuklai motor lamziknate ahizong, 1950 kumin Sizang kual Telephone neinate ahizong, ih et ciangin ih pu ih pate sia a thumaan, thumaan a sakna ah a pau ngam, a son ngam, a seam ngam, a vawt ngam, a thi ngamte na hi hi. Thu kikupsa, lungkimna omsate tungah mi khat po ii maitang zatakna taw in, a kheal memeang, a lumlet papai, a meikhup vadunte na hi ngawl hi. Ngual atu deisak in ngual a hu nuamte na hi a, mihing citak mama te na hi uh hi. Hi bang a, citaknate, ei a khangkikte in keamcing tawng.\nHeaktu: SCC Annual Magazine sung pan akila kik hi.\nBy thawngno in Sizang on February 13, 2012 .\n← Thin Sung Ngaisutna In Pumpi Uk\tThum Kingawm SCC Poaipi →